Marko 14 - Nkwa Asem (NA-TWI) | Biblica\nMarko 14 - Nkwa Asem (NA-TWI)\nWɔpam Yesu tiri so\n1Aka nnanu na Twam ne Apiti Afahyɛ a ɛyɛ Yudafo ahomegye nna no adu no, asɔfo mpanyin ne mmara no akyerɛkyerɛfo no hwehwɛɛ nyansa kwan a wɔbɛfa so akyere Yesu, akum no.\n2 Nanso, wɔkae se, “Yɛrenkyere no afahyɛ no mu, anyɛ saa a ɛde basabasa bɛba ɔman no mu.”\n3 Yesu wɔ Betania na ɔne Simon kwatani redidi no, ɔbea bi a okita ngo huamhuamhuam bi a ne bo yɛ den toa ma baa hɔ. Otuu ano, hwie guu Yesu tirim.\n4 Nea ɔbea yi yɛe no anyɛ nnipa a wɔte adidii no mu bi dɛ. Na wɔkae se, wasɛe ngo no kwa.\n5 Wɔkae bio nso se, “Anka obetumi atɔn ngo huamhuamhuam yi anya sika pii ma ɔde ama ahiafo.”\n6 Nanso Yesu ka kyerɛɛ wɔn se, “Munnyaa no! Adɛn nti na morehaw no wɔ ade pa a ɔyɛe no ho? 7 Mo ne ahiafo a mubetumi aboa wɔn bere biara mu na ɛte. Na me de, merenkyɛ wɔ mo nkyɛn.\n8 “Wayɛ nea obetumi. Wadi kan asra me nipadua ama da a wobesie me. 9 Mereka makyerɛ mo se, baabiara a wɔbɛka Asɛmpa no wɔ wiase no, wɔde nea ɔbea yi yɛe no bɛkae no, akamfo no.”\n10 Afei, Yuda Iskariot, asuafo dumien no mu baako, kɔɔ asɔfo mpanyin no nkyɛn ne wɔn kɔhyehyɛɛ sɛnea obeyi Yesu ama wɔn no ho.\n11 Asɔfo mpanyin no tee asɛm no, ɛyɛɛ wɔn anigye ma wɔhyɛɛ no bɔ. Efi saa bere no, ɔhwehwɛɛ sɛnea obenya Yesu ho kwan ayi no ama bere a ɛsɛ mu.\nYesu ne n’asuafo adidi\n12 Twam Afahyɛ no da a edi kan a wokum Twam guan no, n’asuafo bisaa no faako a wɔbɛkɔ akodi Twam no. 13 Ɔsomaa n’asuafo no mu baanu kɔɔ Yerusalem sɛ wonkosiesie baabi mma no. Nea ɔka kyerɛɛ wɔn ne sɛ, “Morekɔ kurow no mu a, mubehyia onipa bi a ɔso ahina. Munni n’akyi. 14 Baabiara a obewura no, monka nkyerɛ ofiwura no se, ‘Yɛn wura asoma yɛn sɛ, yɛmmɛhwɛ ɔdan a woasiesie ama yɛn a yebedi Twan no wɔ mu no.’ 15 Ɔbɛkyerɛ mo abansoro asa kɛse bi a wɔasiesie mu. Ɛhɔ na munsiesie Twam no mma yɛn.”\n16 Asuafo baanu no siim kɔɔ kurow no mu, na wohuu biribiara sɛnea Yesu ka kyerɛɛ wɔn no pɛpɛɛpɛ, na wosiesiee Twam no wɔ hɔ.\n17 Eduu anwummere no, Yesu ne dumien no bae. 18 Na wɔte hɔ redidi no, Yesu kae se, “Merema mo ate ase sɛ, mo a me ne mo reto nsa adidi yi mu baako beyi me ama.” 19 Wɔn nyinaa werɛ howee, na wofitii ase bisae mmaako mmaako se, “Ɛyɛ me anaa?”\n20 Obuaa wɔn se, “Ɛyɛ mo dumien a mo ne me reto nsa adidi yi mu baako.\n21 Ɛsɛ sɛ miwu sɛnea adiyifo no hyɛɛ me ho nkɔm no, nanso onipa a obeyi me ama no, nnue! Sɛ wɔanwo saa onipa no mpo a, anka eye!”\nAwurade adidi asehyɛ\n22 Bere a wɔredidi no, Yesu faa abodoo, na ohyiraa so bubui, na ɔde maa wɔn kae se, “Munnye nni; eyi ne me nipadua.”\n23 Afei ɔfaa kuruwa a nsa dɔkɔdɔkɔ wɔ mu, na ɔdaa ase no, ɔde maa wɔn, na wɔn nyinaa nom bi. 24 Na ɔka kyerɛɛ wɔn se, “Eyi ne me mogya a ɛyɛ apam no mogya a ɛhyɛ Apam Foforo no mu den a bebree nti wɔrehwie agu. 25 Mereka akyerɛ mo se, merennom saa nsa dɔkɔdɔkɔ yi bio da akosi da a me ne mo bɛnom bi bio wɔ Onyankopɔn Ahenni no mu.” 26 Wɔtoo dwom bi wiei no, wofii hɔ kɔɔ Ngo Bepɔw no so.\n27 Woduu nea wɔrekɔ no, Yesu ka kyerɛɛ wɔn se, “Mo nyinaa beguan agya me. Efisɛ, Onyankopɔn nam adiyifo no so kae se, “Mɛbɔ oguanhwɛfo no, na nguan no abɔ apete.’\n28 Na sɛ wɔma me so na mesan ba nkwa mu bio a, medi mo anim akɔ Galilea akohyia mo wɔ hɔ.”\n29 Petro ka kyerɛɛ no se, “Sɛ nnipa nyinaa beguan agya wo a, me de, merenguan nnya wo da!\n30 Yesu ka kyerɛɛ no se, “Petro, ansa na anadwo yi akokɔ bɛbɔn mpɛn abien no, na woapa me mpɛn abiɛsa.”\n31 Petro de anibere kae se, “Merempa wo da! Sɛ ɛsɛ sɛ me ne wo wu mpo a, merempa wo da!” Saa ara na wɔn a aka no nyinaa nso kae.\n32 Yesu ne n’asuafo no duu baabi a wɔfrɛ hɔ Getsemane no, ɔka kyerɛɛ n’asuafo no se, “Montena ha, na merekɔbɔ mpae aba.”\n33 Ɔfaa Petro, Yakobo ne Yohane kaa ne ho, na ne ho fitii ase yeraw no, na ɔyɛɛ basaa. 34 Ɔka kyerɛɛ wɔn se, “Awerɛhow ahyɛ me kra ma. Montena ha, na mo ne me nwɛn.”\n35 Ɔkɔɔ n’anim kakra, kobutuw fam bɔɔ mpae se, sɛ ebetumi a, saa ahoyeraw no ntwa ne ho nkɔ.\n36 Ɔkae se, “Aba, Agya! Wutumi yɛ biribiara. Ma kuruwa yi ntwa me ho nkɔ. Nanso nea wopɛ na ɛnyɛ, na ɛnyɛ nea mepɛ.”\n37 Ɔsan bae no, obehuu asuafo baasa no sɛ wɔadeda. Obisaa Petro se, “Simon, woada? Woantumi ne me anwɛn dɔnhwerew baako pɛ mpo? 38 Monwɛn na mommɔ mpae na ɔsɔhwɛfo no anni mo so. Honhom no pɛ de, na honam no na ɛyɛ mmerɛw.”\n39 Ɔsan kɔe bio kɔbɔɔ mpae koro no ara. 40 Ɔsan baa wɔn nkyɛn bio behui sɛ wɔadeda, efisɛ, na wɔabrɛbrɛ. Na wonhu nea wɔnka nkyerɛ no.\n41 Ɔsan bae ne mprɛnsa so no, obisaa wɔn se, “Mugu so adeda a morehome? Bere a ɛsɛ sɛ mode da no atwam. Wɔrebeyi me ahyɛ nnebɔneyɛfo nsa. 42 Monsɔre na yɛnkɔ! Monhwɛ, nea ɔreyi me ama no wɔ ha!”\n43 Ogu so rekasa no, Yuda a ɔyɛ n’asuafo no mu baako ne dɔm a asɔfo mpanyin ne Yudafo mpanyin asoma wɔn ka ne ho a, wokitakita nkrante ne mmaa baa hɔ.\n44 Na Yuda aka akyerɛ wɔn dedaw se, “Nea mɛbam no, ayɛ no atuu no, ɔno ne nea mohwehwɛ no no. Monkyere no, na munso ne mu yiye mfa no nkɔ.” 45 Ɛno nti, woduu hɔ pɛ, ɔkɔɔ Yesu nkyɛn kɔbam no kae se, “Me Wura.” Afei ɔyɛɛ no atuu. 46 Ɛhɔ ara, na dɔm a wɔne Yuda nam no soo Yesu mu kyeree no. 47 Wɔn a wɔka Yesu ho no mu baako twee ne nkrante de twaa ɔsɔfo panyin no akoa bi aso ma ɛtewee.\n48 Yesu bisaa wɔn se, “Meyɛ owudifo nti na mode nkrante ne mmaa aba me so rebɛkyere me anaa? 49 Adɛn na bere a merekyerɛkyerɛ wɔ asɔredan mu hɔ no, moankyere me? Nanso, eyinom nyinaa aba sɛnea ɛbɛyɛ a nkɔm a wɔhyɛe wɔ me ho no bɛba mu.”\n50 Asuafo no nyinaa guan gyaa no.\n51 Aberante bi a ɔde ntama sin bi asi n’asen dii n’akyi. 52 Dɔm a wɔbɛkyeree Yesu no pɛe sɛ wɔkyere no, nanso ogyaw ne ntama no maa wɔn, de ne ho saa ara guanee.\nYesu gyina ɔsɔfo panyin anim\n53 Wɔde Yesu kɔɔ Ɔsɔfo Panyin no anim no, ankyɛ na asɔfo mpanyin ne Yudafo mpanyin bi behyiaa hɔ. 54 Bere a wɔde Yesu rekɔ no, Petro tew ne ho dii wɔn akyi, na owiawiaa ne ho kɔhyɛɛ ɔsɔfo panyin no fi hɔ de ne ho kɔfraa asomfo bi a na wɔreto gya no mu.\n55 Asɔfo mpanyin ne baguafo no nyinaa hwehwɛe sɛ wobenya asɛm bi atia Yesu, na wɔagyina so abu no kumfɔ. Nanso wɔannya bi. 56 Nnipa pii bedii adansekurum tiaa Yesu, nanso wɔn nsɛm a wɔkae no bɔɔ abira.\n57 Afei, nnipa no bi kekaa nsɛm a ennim too no so se, 58 “Yɛtee sɛ ɔkae se, ‘Mebubu asɔredan a wɔde nsa na esii no, na mede nnansa asi foforo a wɔamfa nsa ansi!’” 59 Na eyi mpo, wɔn adanse no anhyia.\n60 Ɔsɔfo panyin no sɔre gyinaa bagua no mfinimfini bisaa Yesu se, “Eyi nso, wunni ho anoyi biara? Dɛn na wowɔ ka?”\n61 Yesu ammua no. Afei ɔsɔfo panyin no bisaa no bio se, “Wone Agyenkwa no, Onyankopɔn Ba no anaa?”\n62 Yesu buaa no se, “Mene no, na mubehu me sɛ mete Onyankopɔn nifa, na menam omununkum mu resan aba asase so.”\n63 Eyi maa ɔsɔfo panyin no sunsuanee n’atade mu kae se, “Adansefo bɛn na wɔn ho hia yɛn bio? 64 Mo nyinaa ate abususɛm a ɔkae no. Dɛn na mowɔ ka?” Wɔn nyinaa gye too mu se, ɔsɛ owu.\n65 Na ebinom tew ntasu guu no so, na wɔkyekyeree n’ani, na wɔbobɔɔ no akuturuku bisaa no se, “Wuse woyɛ odiyifo, kyerɛ yɛn onipa ko a ɔbɔɔ wo!” Na asomfo a wɔde no rekɔ no bobɔɔ no asotɔre.\n66 Bere a na Petro te adiwo hɔ no, ɔsɔfo panyin no mmaawa no mu baako baa hɔ; 67 na ohuu Petro sɛ ɔreto gya no, ɔhwɛɛ no haa, ka kyerɛɛ no se, “Wo nso wo ne Nasaretni Yesu no na ɛnam!”\n68 Petro sanee se, “Minnim nea woreka yi ho hwee!” Na ɛhɔ ara na ofii adi kɔtenaa nkyɛn baabi. Saa bere no ara na akokɔ bɔnee.\n69 Abeawa no san huu no, na ofitii ase ka kyerɛɛ wɔn a ɔne wɔn nam no se, “Oyi nso ka wɔn ho. Ɔyɛ Yesu asuafo no mu baako!”\n70 Petro sanee bio. Ɛkyɛɛ kakra no, nnipa a wogyina ogya no ho no fitii ase ka kyerɛɛ Petro se, “Woka wɔn ho, efisɛ, woyɛ Galileani!”\n71 Petro fitii ase kekaa ntam dii nsew se, “Minnim saa onipa a moreka ne ho asɛm yi.”\n72 Na ɛhɔ ara, akokɔ bɔnee nea ɛto so abien. Na Petro kaee Yesu asɛm a ɔka kyerɛɛ no se, “Akokɔ remmɔn mpɛn abien na woapa me mpɛn abiɛsa” no. Na ofitii ase sui.\nNA-TWI : Marko 14


Ahwɛfo, Munsuasua Ahwɛfo Kunini No | Adesua\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Brazilian Sign Language Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Colombian Sign Language Croatian Czech Dangme Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kikuyu Kinyarwanda Kirghiz Kirundi Korean Kwangali Kwanyama Latvian Lithuanian Luo Malagasy Malay Maltese Mexican Sign Language Ndebele Ndonga Nepali Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swati Swedish Tagalog Tahitian Tatar Thai Tigrinya Tsonga Tswana Turkish Twi Ukrainian Uzbek Venda Vietnamese Waray-Waray Wolaita Xhosa Yoruba Zulu\n“Kristo mpo huu amane maa mo, na ogyaw mo nhwɛso sɛ munni n’anammɔn akyi pɛɛ.”—1 PET. 2:21.\nDɛn na mpanyimfo betumi ayɛ de asuasua Yehowa?\nMpanyimfo bɛyɛ dɛn asuasua Yesu Kristo?\nAdɛn nti na ehia sɛ mpanyimfo srasra anuanom?\n1, 2. (a) Sɛ oguanhwɛfo hwɛ ne nguan yiye a, dɛn na efi mu ba? (b) Adɛn nti na Yesu bere so no, na nnipa pii ayɛ sɛ nguan a wonni hwɛfo?\nSƐ OGUANHWƐFO ma n’ani kũ ne nguan ho a, wonyin yɛ fɛfɛɛfɛ. Nhoma bi ka sɛ, “Sɛ obi wɔ nguan na nea ehia no ara ne sɛ ɔbɛka wɔn akɔ adidi na wagyaa wɔn akɔpɛ ne baabi atena a, n’ani bɛba ne ho so no na nguan no afonfɔn ayɛ tantaantan.” Nanso sɛ oguanhwɛfo ma n’ani ku ne nguan ho na ɔhwɛ wɔn yiye a, wɔbɛyɛ fɛfɛɛfɛ, na wohwɛ wɔn a wubehu sɛ nguan ni.\n2 Saa na Onyankopɔn nguan nso te. Sɛ mpanyimfo ma wɔn ani kɔ nguan no ho na wɔhwɛ wɔn yiye a, ɛbɛma asafo no mufo nyinaa akeka wɔn ho fɛfɛɛfɛ. Wobɛkae sɛ bere bi Yesu huu nkurɔfo bi ma wɔn asɛm yɛɛ no mmɔbɔ, efisɛ “na wɔayɛ sɛ nguan a wonni hwɛfo a wɔapirapira wɔn agyaw wɔn agu hɔ.” (Mat. 9:36) Adɛn nti na na wɔn asɛm ayɛ mmɔbɔ saa? Asɛm no ne sɛ na wɔn a ɛda wɔn mmati so sɛ wɔde Onyankopɔn Mmara bɛkyerɛkyerɛ nkurɔfo no nni tema; na wɔhyɛ wɔn so. Afei nea wɔkyerɛkyerɛ nkurɔfo sɛ wɔnyɛ no wɔn ankasa nyɛ. Anka ɛsɛ sɛ akannifo yi yɛ nkurɔfo no brɛbrɛ na wɔhwɛ wɔn yiye, nanso wɔanyɛ saa. Mmom wɔmaa Onyankopɔn som yɛɛ den maa wɔn. Enti yɛbɛka a, wɔde “nnesoa a emu yɛ duru” soaa nkurɔfo no.—Mat. 23:4.\n3. Dɛn na ɛsɛ sɛ mpanyimfo ma ɛtena wɔn adwenem bere a wɔrehwɛ nguan no?\n3 Ɛnnɛ, adwuma a ɛda ahwɛfo anaa mpanyimfo mmati so nyɛ adwuma ketewa. Nguan a wɔhyɛ mpanyimfo nsa no yɛ Yehowa ne Yesu dea. Yesu ne “oguanhwɛfo pa” no, na nguan no da ne koma so ara ma ɔde ne nkwa mpo too hɔ ma wɔn. (Yoh. 10:11) Nokwasɛm ne sɛ Yesu ‘tɔɔ nguan no aboɔden’; ɔde ne “mogya a ɛsom bo” no na ɛtɔɔ wɔn. (1 Kor. 6:20; 1 Pet. 1:18, 19) Ɛsɛ sɛ mpanyimfo ma ɛtena wɔn adwenem sɛ wɔhyɛ Yesu Kristo ase. Ɔno ne “nguan no hwɛfo kɛse” no. Enti nea mpanyimfo yɛ nguan no biara, wobebu ho akontaa akyerɛ no.—Heb. 13:20.\n4 Ɛnde, sɛn na ɛsɛ sɛ mpanyimfo hwɛ nguan no? Yehowa tu asafo no mufo fo sɛ ‘wɔnyɛ osetie mma wɔn a wodi wɔn anim no.’ Mpanyimfo no nso ɛ? Yehowa tu wɔn fo sɛ wɔnhwɛ yiye na ‘wɔanni Onyankopɔn agyapade so bakoma.’ (Heb. 13:17; monkenkan 1 Petro 5:2, 3.) Ɛnde, mpanyimfo bɛyɛ dɛn adi nguan no anim a wonni wɔn so bakoma? Yɛbɛka no kwan foforo so a, bere a mpanyimfo rehwɛ nguan no, dɛn na wɔbɛyɛ na wɔamfa tumi a Onyankopɔn de ama wɔn no anhyɛ wɔn nuanom so?\n5. Yɛhwɛ Yesaia 40:11 a, dɛn na yehu fa Yehowa ho?\n5 Odiyifo Yesaia de Yehowa totoo oguanhwɛfo ho. Ɔkae sɛ: “Ɔbɛhwɛ ne nguan sɛ oguanhwɛfo. Ɔbɛma ne nguammaa so wɔ ne basa so na waturu wɔn ne kokom. Wɔn a wɔma nufu no, ɔbɛka wɔn brɛoo.” (Yes. 40:11) Saa asɛm yi ma yehu sɛ Yehowa ani kũ asafo no mufo a wɔabotow na wɔn asɛm yɛ mmɔbɔ ho. Oguanhwɛfo pa biara nim ne nguan no mu biara yiye; n’ani wɔ mmoa no ho bere nyinaa. Saa ara na Yehowa nso te. Onim asafo no muni biara ahiasɛm na wayɛ krado sɛ ɔbɛboa wɔn. Afei nso, ɛtɔ da a oguanhwɛfo turu oguan ba wɔ ne kokom. Saa ara na Yehowa nso yɛ ne nguan. Sɛ yɛkɔ ahokyere mu anaa yedi abene a, Yehowa kurakura yɛn nkakrankakra fa mu. Ampa, Yehowa ne “ahummɔbɔ Agya” no.—2 Kor. 1:3, 4.\n6. Mpanyimfo bɛyɛ dɛn asuasua Yehowa?\n6 Yɛn soro Agya no atwa ɛsa fɛfɛɛfɛ ato hɔ ama asafo mu mpanyimfo. Yehowa nni ne nguan ho agorɔ, enti ɛsɛ sɛ mpanyimfo no nso ma nguan no asɛm yɛ wɔn asɛm. Sɛ mpanyimfo de wɔn ani to fam a, wobehu nsɛnnennen a anuanom refa mu na wɔama wɔn nkuranhyɛ ne mmoa a wohia. (Mmeb. 27:23) Enti ɛsɛ sɛ mpanyimfo tew wɔn anim ne anuanom bɔ nkɔmmɔ. Ɛwom, nea yɛreka yi nkyerɛ sɛ mpanyimfo bɛfeefee anuanom nsɛm mu, nanso sɛ wohu ɔhaw bi a anuanom refa mu anaasɛ wɔte ho asɛm a, wobeyi wɔn yam aboa wɔn. Nokwasɛm ne sɛ wɔayɛ krado sɛ ‘wɔbɛboa wɔn a wɔayɛ mmerɛw’ nyinaa.—Aso. 20:35; 1 Tes. 4:11.\n7. (a) Hesekiel ne Yeremia bere so no, na Onyankopɔn nguan no tebea te sɛn? (b) Sɛ yɛhwɛ sɛnea Yehowa poo ahwɛfo a wɔtotoo wɔn adwuma ase tete no a, dɛn na yebetumi asua afi mu?\n7 Wo deɛ yɛnhwɛ ahwɛfo bi a Onyankopɔn poo wɔn wɔ Hesekiel ne Yeremia bere so. Dɛn na ɛmaa Yehowa poo wɔn? Ná Yehowa de ne nguan ahyɛ wɔn nsa, nanso na wɔato wɔn asaworam. Ná nguan no nenam a wonni ahwɛfo, enti na “wɔadan wuram mmoa nyinaa aduan.” Wɔn a anka ɛsɛ sɛ wɔhwɛ nguan no twaa wɔn ho didii wɔn ho; “wɔn ankasa yafunu ho” na na wodwen. (Hes. 34:7-10; Yer. 23:1) Ɛnnɛ nso Kristoman mu asɔfo didi asɔremma no ho. Eyi nti Onyankopɔn nso apo wɔn. Saa asɛm yi ma yehu sɛ ehia paa sɛ asafo mu mpanyimfo ma Yehowa nguan da wɔn koma so na woyi wɔn yam hwɛ wɔn yiye.\n“MAGYAW MO NHWƐSODE”\n8. Sɛ ehia sɛ mpanyimfo no teɛ biribi wɔ anuanom ho a, wɔbɛyɛ dɛn asuasua Yesu?\n8 Nnipa tɔ sin, enti nea Yehowa hwɛ kwan sɛ ne nguan bɛyɛ no, ɛtɔ da a ebinom nyɛ no saa. Ebetumi aba sɛ wobesi gyinae bi a ɛne Bible nhyia anaa wɔbɛyɛ biribi a Kristoni a ne ho akokwaw renyɛ. Ɛba saa a, dɛn na mpanyimfo no bɛyɛ? Ɛsɛ sɛ wonya nguan no ho koma sɛnea Yesu yɛe no. Wobɛkae sɛ na asuafo no taa gye akyinnye; na obiara kyerɛ sɛ ɔno na ɔbɛyɛ kɛse wɔ Ahenni no mu. Nanso Yesu bo amfuw wɔn da, na mmom ɔtɔɔ ne bo ase kyerɛkyerɛɛ wɔn na otuu wɔn fo sɛ wɔmmrɛ wɔn ho ase. (Luka 9:46-48; 22:24-27) Ɛnyɛ Yesu ano kɛkɛ na ɔde kyerɛɛ n’asuafo no ahobrɛase, na mmom ɔno ankasa yɛɛ ho nhwɛso: Ɔhohoroo n’asuafo no nan ho. Eyi yɛ biribi a ehia sɛ mpanyimfo a wɔwɔ hɔ nnɛ suasua.—Monkenkan Yohane 13:12-15; 1 Pet. 2:21.\n9. Afotu bɛn na Yesu de maa n’asuafo no?\n9 Na Yakobo ne Yohane kura adwene bi wɔ ahwɛfo adwuma no ho, nanso ɛnyɛ saa na na Yesu hu no. Asomafo baanu yi kae sɛ Yesu mma wɔn dibea kɛse wɔ Ahenni no mu. Nanso Yesu ma wohui sɛ ɛnyɛ adwempa, enti ɔteɛɛ wɔn adwene. Ɔkae sɛ: “Munim sɛ amanaman sodifo no di wɔn so bakoma na atitiriw no di wɔn so tumi. Nanso ɛnte saa mo mu; mmom obiara a ɔpɛ sɛ ɔyɛ kɛse mo mu no, ɔnyɛ ɔsomfo.” (Mat. 20:25, 26) Ná ehia sɛ asomafo no hwɛ yiye paa na ‘wɔanni wɔn nuanom no so bakoma,’ kyerɛ sɛ, ɛnsɛ sɛ wɔhyehyɛ mmara ma wɔn.\n10. Yesu pɛ sɛ mpanyimfo no hwɛ nguan no sɛn? Ɛsa bɛn na Paulo twae a mpanyimfo betumi adi akyi?\n10 Yesu pɛ sɛ asafo mu mpanyimfo hwɛ nguan no sɛnea ɔno ankasa hwɛ wɔn. Ɛsɛ sɛ mpanyimfo yi wɔn yam som wɔn nuanom, na ɛnsɛ sɛ wodi wɔn so bakoma. Ɔsomafo Paulo brɛɛ ne ho ase som afoforo. Ɔka kyerɛɛ Efeso asafo mu mpanyimfo no sɛ: “Mo ankasa munim sɛnea efi da a edi kan a mebaa Asia mantam mu no, metenaa mo nkyɛn saa bere no nyinaa, na mede ahobrɛase adwene kɛse . . . som Awurade.” Na Paulo pɛ sɛ mpanyimfo no brɛ wɔn ho ase na wokum wɔn ho som wɔn nuanom. Ɔkae sɛ: “Mada no adi akyerɛ mo wɔ ade nyinaa mu sɛ etwa sɛ moyɛ adwumaden saa de boa wɔn a wɔyɛ mmerɛw.” (Aso. 20:18, 19, 35) Paulo ka kyerɛɛ Korintofo no sɛ ɔnyɛ wɔn gyidi so tumfoɔ, na mmom ɔyɛ Onyankopɔn akoa te sɛ wɔn ara. (2 Kor. 1:24) Mpanyimfo a wɔwɔ hɔ nnɛ betumi asuasua Paulo na wɔabrɛ wɔn ho ase ayɛ adwumaden asom nguan no.\nFA “GYINA NOKWASƐM NO SO PINTINN”\n11, 12. Sɛ onua bi pɛ sɛ osi gyinae a, dɛn na ɔpanyin betumi ayɛ aboa no?\n11 Ɛsɛ sɛ asafo mu panyin biara hwɛ hu sɛ “ɔkwan a ɔfa so kyerɛkyerɛ gyina nokwasɛm no so pintinn.” (Tito 1:9) Nanso ɛsɛ sɛ ɔyɛ saa “odwo honhom mu.” (Gal. 6:1) Ɔhwɛfo pa biara nhyɛ anuanom sɛ wɔnyɛ eyi anaa eyi, mmom ɔbɔ mmɔden sɛ ɔbɛkasa ma aka anuanom koma ma wɔn ankasa ayɛ ho biribi. Yɛmfa no sɛ onua bi pɛ sɛ osi gyinae bi a ehia paa. Nea ɔpanyin betumi ayɛ aboa no ara ne sɛ ɔne no besusuw kyerɛw nsɛm a ɛfa n’asɛm no ho. Obetumi nso ne no asusuw asafo nhoma bi ho. Afei ɔbɛma onua no ahu sɛ gyinae a obesi no betumi aka ɔne Yehowa adamfofa, enti ehia paa sɛ ɔbɔ Onyankopɔn mpae hwehwɛ akwankyerɛ ansa na watu anammɔn biara. (Mmeb. 3:5, 6) Sɛ ɔpanyin no ne onua no susuw asɛm no ho wie a, obegyaw ama no ma ɔno ankasa asi ne gyinae.—Rom. 14:1-4.\n12 Tumi a mpanyimfo kura ne Kyerɛwnsɛm no. Enti ehia paa sɛ wohu sɛnea yɛde Bible tu fo, na ɛnsɛ sɛ wɔman fi ho. Sɛ mpanyimfo yɛ saa a, wɔremfa wɔn tumi nhyɛ anuanom so. Adeɛ yi yɛreka yi, nguan no nyɛ wɔn dea, na nea asafo no muni biara bɛyɛ no, Yehowa ne Yesu na obebu akontaa akyerɛ wɔn.—Gal. 6:5, 7, 8.\nMpanyimfo boa wɔn mmusua ma wohu sɛnea wɔbɛyɛ asɛnka adwuma no (Hwɛ nkyekyɛm 13)\n13, 14. Nneɛma bɛn mu na ɛsɛ sɛ mpanyimfo yɛ nhwɛso ma nguan no?\n13 Bere a ɔsomafo Petro tuu asafo mu mpanyimfo fo sɛ ɛnsɛ sɛ “wodi Onyankopɔn agyapade so bakoma” no, ɔde kaa ho sɛ ‘wɔnyɛ nhwɛso mma nguankuw no.’ (1 Pet. 5:3) Ɛnde, mpanyimfo bɛyɛ dɛn ayɛ nhwɛso ama nguankuw no? Wo deɛ hwɛ nneɛma abien bi a ɛsɛ sɛ wohu wɔ onua bi ho ansa na watumi ayɛ “ahwɛfo adwuma” no bi. Nea edi kan, ɛsɛ sɛ “n’adwenem da hɔ.” Eyi kyerɛ sɛ ɛsɛ sɛ ɔte Bible ase yiye na ohu sɛnea ɔno ankasa de bɛyɛ adwuma wɔ n’asetenam. Obi a n’adwenem da hɔ hyɛ ne ho so na ɔmpere ne ho nsi gyinae. Nea ɛto so abien, ɛsɛ sɛ ɔpanyin yɛ obi a “odi n’ankasa fie so yiye.” Eyi kyerɛ sɛ, sɛ ɔpanyin bi wɔ abusua a, ɛnsɛ sɛ ɔtoto n’asɛyɛde ase koraa, efisɛ “sɛ obi nnim sɛnea obedi n’ankasa fie so a, ɔbɛyɛ dɛn atumi ahwɛ Onyankopɔn asafo so?” (1 Tim. 3:1, 2, 4, 5) Sɛ anuanom hu su ahorow yi wɔ mpanyimfo ho a, wɔrensuro sɛ wɔde wɔn werɛ bɛhyɛ wɔn mu.\n14 Ade foforo a mpanyimfo betumi ayɛ ma anuanom asua ne sɛ wɔde nsi ne ahokeka bɛyɛ asɛnka adwuma no sɛnea Yesu yɛe no. Bere a Yesu wɔ asase so no, wankɔ annyaw asɛmpaka adwuma no koraa. Sɛ yɛbɛka a, na asɛnka adwuma no yɛ n’aduan, na ɔkyerɛɛ n’asuafo no sɛnea wɔbɛyɛ no. (Mar. 1:38; Luka 8:1) Ɛnnɛ sɛ adawurubɔfo nya kwan ne mpanyimfo bom yɛ asɛnka adwuma no na wohu ahokeka a mpanyimfo no de yɛ adwuma no ne ɔkwan a wɔfa so kyerɛkyerɛ nsɛm mu a, wɔn ani gye paa ma wosuasua wɔn! Ɛyɛ nokware sɛ mpanyimfo nni bere koraa, nanso sɛ wɔyere wɔn ho de bere pii ka asɛmpa no a, ɛka asafo mũ no nyinaa ma wɔyɛ hyew wɔ asɛnka mu. Nneɛma foforo wɔ hɔ a mpanyimfo betumi ayɛ ma anuanom asua: Wobegye bere asiesie wɔn ho ansa na wɔakɔ adesua, na wɔkɔ nso a, wɔbɛma mmuae. Afei sɛ edu Ahenni Asa so asiesie anaa asafo dwumadi foforo biara a, wɔde wɔn ho behyem.—Efe. 5:15, 16; monkenkan Hebrifo 13:7.\nAhwɛfo de ahokeka yɛ asɛnka adwuma no ma anuanom suasua (Hwɛ nkyekyɛm 14)\n“MOMMOA WƆN A WƆYƐ MMERƐW”\n15. Nneɛma bɛn saa nti na mpanyimfo srasra anuanom?\n15 Oguanhwɛfo pa biara ani kũ ne nguan ho, enti sɛ nguan no bi pira anaa ɔyare a, ɔntenatena ho koraa. Sɛ mpanyimfo nso hu sɛ onua bi rehu amane anaa ohia afotu a, wɔntena wɔn to so; wɔyɛ ntɛm boa no. Ɛtɔ da bi a ebehia sɛ yɛboa nkwakoraa ne mmerewa ne wɔn a wɔnte apɔw ma wɔyɛ nneɛma bi, nanso nea wohia paa ne sɛ mpanyimfo de Bible bɛkyekye wɔn werɛ ahyɛ wɔn nkuran. (1 Tes. 5:14) Sɛ yɛhwɛ mmerante ne mmabaa a wɔwɔ asafo no mu nso a, ebia “mmerantebere mu akɔnnɔ” regyigye wɔn. (2 Tim. 2:22) Sɛ mpanyimfo ma wɔn nan yɛ ntiantiaa wɔ anuanom fie kɔhyɛ wɔn den a, wobehu ɔhaw a wɔrefa mu na wɔde Kyerɛwnsɛm no aboa wɔn. Sɛ mpanyimfo hu anuanom haw na wɔsɔ ano ntɛm a, ɛrennye nsam mma nsɛnnennen nsɔre.\n16. Sɛ asafo no muni bi hyia nsɛnnennen a, dɛn na mpanyimfo betumi ayɛ aboa no?\n16 Sɛ asafo no muni bi hyia nsɛnnennen a ebetumi asɛe ɔne Yehowa ntam nso ɛ? Yakobo kyerɛwee sɛ: “Mo mu bi yare anaa? Ma ɔmfrɛ asafo no mu mpanyimfo na wɔmmɔ mpae mma no, na wɔnsra no ngo Yehowa din mu. Na gyidi mpaebɔ no bɛma nea ɔnte apɔw no ho ayɛ no den, na Yehowa bɛma no so. Na sɛ wayɛ bɔne bi nso a, wɔde befiri no.” (Yak. 5:14, 15) Sɛ onua a ‘ɔyare’ no ankasa amfrɛ asafo mu mpanyimfo na sɛ mpanyimfo no te ho asɛm a, ɛnsɛ sɛ wɔtwentwɛn so koraa. Sɛ anuanom hyia nsɛnnennen na mpanyimfo ne wɔn bɔ mpae na wɔboa wɔn a, ɛma wohu sɛ ampa ara ahwɛfo no ani kũ nguan no ho. Eyi nyinaa hyɛ anuanom mpamden ma wɔde anigye som Onyankopɔn.—Monkenkan Yesaia 32:1, 2.\n17. Sɛ mpanyimfo suasua ‘ɔhwɛfo kɛse’ no a, dɛn na efi mu ba?\n17 Biribiara a mpanyimfo no yɛ wɔ Yehowa ahyehyɛde mu no, wɔyere wɔn ho suasua ‘ɔhwɛfo kɛse’ Yesu Kristo. Ahwɛfo boa nguan no ma wɔn ase tim wɔ nokware no mu, na wɔkɔ so yɛ prɔmprɔm wɔ Yehowa som mu. Anuanom, sɛ yɛhwɛ nea yɛn Hwɛfo kunini Yehowa ayɛ ama yɛn yi nyinaa a, ɛnsɛ sɛ epusuw yɛn ma yeyi no ayɛ tontono no anaa?


Nehemia 3 | Intanɛt So Bible| Wiase Foforɔ Nkyerɛaseɛ\n3 Ɛnna ɔsɔfo panyin Eliasib+ ne ne nuanom asɔfo no sɔree na wosii Nguanten Pon no.+ Wɔn na wɔyɛɛ no kronkron+ na wosisii n’apon; wɔyɛɛ no kronkron koduu Mea Abantenten+ no ho de kosii Hananel Abantenten+ no ho. 2 Na Yeriko+ mmarima toaa wɔn so yɛɛ ɔfasu no ho adwuma. Na Imri ba Sakur na ɔtoaa wɔn so. 3 Mpataa Pon+ no na Hasenaa mma sii;+ wɔn na wosisii n’apongua ne n’apon,+ ne krɔkrɔ ne ne mmeamu.+ 4 Hakos ba Uriya+ ba Meremot+ na ɔtoaa wɔn so yɛɛ adwuma no bi, na Mesesabel ba Berekia ba Mesulam+ na ɔtoaa wɔn so; Baana ba Sadok na ɔtoaa wɔn so. 5 Tekoafo+ na wɔtoaa wɔn so yɛɛ adwuma no bi, nanso wɔn atitiriw+ no ammrɛ wɔn ho ase ansom wɔn wuranom. 6 Na Pasea ba Yoiada ne Besodeia ba Mesulam na wosiesiee Kurow Dedaw Pon no;+ wɔn na wosisii n’apongua ne n’apon, ne krɔkrɔ ne ne mmeamu.+ 7 Wɔn a wɔtoaa wɔn so ne Gibeonni+ Melatia ne Meronitni+ Yadon, Gibeon+ ne Mispa+ mmarima a wɔhyɛ asubɔnten kɛse+ no agya amrado+ ase. 8 Harhaia ba Usiel, sikadwumfo no,+ na ɔtoaa wɔn so yɛɛ adwuma no bi, na Hanania, sradehuamfrafo no,+ na ɔtoaa no so; wɔde abo sɛm Yerusalem kosii Ɔfasu Tɛtrɛɛ no so.+ 9 Hur ba Refaia, Yerusalem mantam fã soafo no na ɔtoaa wɔn so yɛɛ adwuma no bi. 10 Harumaf ba Yedaia na ɔtoaa wɔn so yɛɛ adwuma no bi wɔ ne fie anim;+ na Hasabnia ba Hatus na ɔtoaa no so. 11 Harim+ ba Malkiya ne Pahat-Moab+ ba Hasub siesiee ɔfã bi a wɔasusuw ama wɔn, ne Fononoo Abantenten+ no ho. 12 Halohes ba Salum, Yerusalem mantam no fã soafo,+ na ɔtoaa wɔn so yɛɛ adwuma no bi, ɔne ne mmabea. 13 Hanun ne Sanoafo+ na wosiesiee Obon Pon no;+ wɔn na wosisii n’apongua ne n’apon,+ ne krɔkrɔ+ ne ne mmeamu,+ ne ɔfasu no basafa apem kosii Sumina Pon no ho.+ 14 Rekab ba Malkiya, Bet-Hakerem+ mantam soafo, na osiesiee Sumina Pon no; ɔno na osisii n’apongua ne n’apon, ne krɔkrɔ ne ne mmeamu. 15 Kolhosen ba Salun, Mispa+ mantam soafo, na osiesiee Nsuaniwa Pon no;+ ɔno na osii, na ɔkataa so na osisii n’apon,+ ne krɔkrɔ ne ne mmeamu, na ɔsan too Ɔtare Suka+ a ɛkɔ Ɔhene Turom +no ho fasu no kɔpem Antweri+ a esian fi Dawid Kurow+ mu no ho. 16 Asbuk ba Nehemia, Bet-Sur+ mantam fã soafo, na ɔtoaa no so yɛɛ adwuma no bi de kosii Dawid Amusiei+ ne ɔtare+ a wɔayɛ, ne Akunini Fie no anim.+ 17 Lewifo+ no na wɔtoaa no so yɛɛ adwuma no bi, Bani+ ba Rehum; na Hasabia, Keila+ mantam fã soafo, na ɔtoaa no so yɛɛ adwuma no bi maa ne mantam. 18 Wɔn nuanom na wɔtoaa so, Henadad ba Bawai a ɔyɛ Keila mantam fã soafo. 19 Yesua+ ba Eser, Mispa+ otitiriw no, na ɔtoaa no so siesiee ɔfã a wɔasusuw ama no wɔ Akode Korabea a ɛwɔ Ahyiaeso+ no aforoe no ntentenso. 20 Sabai+ ba Baruk na ɔtoaa no so de ahokeka+ siesiee ɔfã a wɔasusuw ama no no, efi Ahyiaeso hɔ kosi ɔsɔfo panyin Eliasib+ fie pon ano. 21 Hakos ba Uriya+ ba Meremot na ɔtoaa no so siesiee ɔfã a wɔasusuw ama no no, efi Eliasib fie pon ano kosi Eliasib fie no ti nohoa. 22 Wɔn a wɔtoaa no so ne asɔfo no, mmarima a wofi Yordan Mantam+ mu no. 23 Benyamin ne Hasub na wɔtoaa wɔn so yɛɛ adwuma no bi wɔn ankasa fie anim. Anania ba Maaseia ba Asaria na ɔtoaa wɔn so yɛɛ adwuma no bi wɔ baabi a ɛbɛn ne fie. 24 Henadad ba Binui na ɔtoaa no so siesiee ɔfã a wɔasusuw ama no no, efi Asaria fie kosi Ahyiaeso+ kɔpem ntwea no so. 25 Usai ba Palal na ɔtoaa no so yɛɛ adwuma no bi wɔ Ahyiaeso ne abantenten a epue Ɔhene Fie+ akyi, atifi dan a ɛwɔ Awɛmfo Aban mu,+ no anim. Paros+ ba Pedaia na ɔtoaa no so. 26 Ná Netinimfo+ no te Ofel;+ wɔn na wɔyɛɛ adwuma wɔ Nsu Pon+ a ɛwɔ apuei fam no anim de kosii abantenten a epue no ho. 27 Tekoafo+ na wɔtoaa wɔn so siesiee ɔfã a wɔasusuw ama wɔn no, efi abantenten kɛse a epue no anim kosi Ofel ɔfasu no ho. 28 Asɔfo no na wosiesiee Apɔnkɔ Pon+ no atifi, obiara yɛɛ adwuma no bi wɔ ne fie anim. 29 Imer ba Sadok+ na ɔtoaa wɔn so yɛɛ adwuma no bi wɔ ne fie anim. Sekania ba Semaia, Apuei Pon+ ano hwɛfo no, na ɔtoaa no so. 30 Selemia ba Hanania ne Salaf ba a ɔto so asia, Hanun, na wɔtoaa no so siesiee ɔfã a wɔasusuw ama wɔn no. Berekia ba Mesulam+ na ɔtoaa wɔn so yɛɛ adwuma no bi n’ankasa asa+ anim. 31 Malkiya a ofi sika adwumfo+ mu no na ɔtoaa no so yɛɛ adwuma no bi kosii Netinimfo+ ne aguadifo+ fie ne Ɔhwɛ Pon no anim de kɔpem ntwea so abansoro dan no ho. 32 Sika adwumfo ne aguadifo no na wosiesiee ntwea so abansoro dan no kosii Nguanten Pon+ no ho.


Da koro bi, Kweku Ananse kɔr Nyame hɔ kɔbɔɔ ne hwen kyerɛɛ no sɛ ne yere nnyɛ nipa papa biara sɛ ɔno de eduane ara na ɔdi.. Ɔsan kaa sɛ ne yere no di ɔno Ananse koraa mpo ne ediban. Nyame bisaa Ananse, ‘Dɛn na wo pɛ sɛ me yɛ fa asɛm yi ho?’\nAnanse yii ano kaa sɛ, ‘Nyame, me srɛ wo ma me yere a ɔnni ano wɔ n’enim.’\nNyame bɔɔ hu kakra na ɔhwɛɛ Ananse. Nna Ananse ne ho yɛ Nyame enika efiri sɛ abere biara ɔba bɛka nsɛm anaa nhyehyɛe a ɔpɛsɛ ɔyɛ a a ɛyɛ nwanwa kakra.\nNyame kaa sɛ ‘Yoo.’ ‘Anapa bɛbɛ no, me bɛ ma wo yere foforo a onni ano wɔ n’enim.’\nAnansi eni gyee ara ma ɔkɔɔ gua mu kɔtɔɔ bayer ne borɛde a ɔbɛdi no kyena. Ananse enibere ni n’adwen ara ne sɛ, ‘Afa. Ediban no nyinara a me bɛtɔ no, me nko ara na me bɛdi!’\n%smartmod-storyvideo-web version the new wife%\nNda kakra twaa mu na nna biribiara rekɔ so yie… kɔpem bere a Ananse kɔhwɛɛ edibannoa ndeɛma a wɔwɔ gyaade hɔ. Nna ɛyɛ papa eniberni yi hu kakra sɛ nna ediban no nyinara ayera. Nna Ananse nim sɛ ɔtumi bɔ ne ho mbɔden didi ara yie, naaso ɔnoara na nna wɔedi mo mbag anan, bayer nsia, borɛde baasa wɔ bere tiawa yi mu anaa? Nna asɛm no yɛ no nwanwa paa efiri sɛ nna onim sɛ ɔno nko ara na ɔredi ediban no nyinara, nka nka ara sɛ ne yere foforo no nni ano mpo a ɔde bɛdidi.\nNti Ananse yɛɛ n’adwen sɛ ɔbɛyɛ nhwehwɛmu. Ɔde n’ani kɔɔ gyaade ne ho yie ndapɛn kakra a wɔbɛba no mu. Ɔhwɛe hwɛe, naaso ɔennhu biribiara a ɛbɔ hu wɔ kwan biara so. Ne yere no noaa ediban maa ɔno ara nko. Nna Ananse nnte ase koraa siantiri a ɛwɔ sɛ ɔtɔ ediban mbɔho mienu dapɛn biara mu. Nna ediban no nyinara rekɔ hen?\nNna Ananse nim sɛ ɔpɛ ne yere n’eduanenoa, naaso ana ɔbɛtumi edi ediban bebree wɔ bere ketewa mu?\nA Nna Anansi nngye nea ɔde n’eni rehu nti ɔgyinaa hɔ dii wɔ gyaade pono ne nkyɛn. Nna ne yere foforo no te egua so wɔ hɔ. Na nna ɔredidi wɔ kyɛnsee kɛse bi mu! Ɔde hu hwɛɛ sɛnea ne yere no faa bayer ne mo a wɔanoa na ɔde hyɛɛ n’ano a ɛtɛw n’amotoa mu!\nAnanse bɔ hu ara yie sɛ ɔde n’ani rehwɛ biribi ti sɛ yi. Ma na ɔredwen ara ne sɛ, ‘Nti ha na m’ediban no nyinara kɔ. Me yere wɔ kokoa mu ano wɔ n’amotoa mu a ɔde wia ediban anadwo! Asɛm paa ni!’\nEwia pue ara pɛ, Anansi de ne yere no san kɔɔ Nyame hɔ kɔbisaa no siantiri a ne yere no wɔ ano a wɔde esie n’amotoa mu.\nNyame yii no ano, ‘Wo bisaa sɛ wo pɛ yere a “ɔnni ano wɔ n’enim.” Nti me maa wo yere a ɔwɔ ano wɔ n’amotoa mu. Wo emmbisa sɛ wo mmpɛ yere a onni ano koraa.’\nNna ɛyɛ Ananse sɛ Nyame egu n’enim ase na wɔadaadaa no, naaso Nyame ennhu papa enibere ni yi mbɔbɔr koraa. Nyame kaa kyerɛɛ no, ‘Nna wo wɔ yere a ɔdɔ wo na ɔsom wo yie, Ananse. Naaso wo enibere bɔne ne pɛsɛmenkominya nti, wo dween ho sɛ wo de wo nyansa bɛgye yere foforo efiri me hɔ. Me rekyerɛ wo sɛ me nim nyansa kyɛn wo koraa, na me gyedi sɛ wo enya adesuadehunu bi efiri asɛm yi mu. Enibere ne pɛsɛmenkominya nni tebea biara wɔ abrabɔ mu.’\nAnanse n’eni toee sɛ ɔwɔ enibere na ɔsrɛɛ Nyame sɛ ɔmfa ne yere dadaw no nnsan mmbrɛ no efiri sɛ nna wɔesua nyansa paa. Saa da rekɔ no, Ananse si n’adwen pi sɛ ɔbɛyɛ nipa papa na ɔrennyɛ pɛsɛmenkominya. Na woana nim, ebi koraa mpo a ɔbɛpɛ sɛ ɔbɛkyɛ ne ediban?


21 Ɛpo sare* ho atemmusɛm ni:+ Ɛreba te sɛ ahum+ a efi anafo; efi sare so reba, asase a ɛso yɛ hu so.+ 2 Wɔayi anisoade bi a ɛyɛ hu+ akyerɛ me: Okontomponi di nkontomposɛm, na ɔsɛefo sɛe ade.+ Afei Elam, foro kɔ! Media,+ kotwa ho hyia! Mama apinisi a ɔde aba nyinaa to atwa.+ 3 Eyi ama me dwonku mu tutu me.+ Mete yaw sɛ ɔbea a ɔrewo.+ Me ho yeraw me, enti mente asɛm; m’adwene atu afra, enti minhu hwee. 4 Me koma bɔ paripari, na ehu ama mebɔ birimbirim. Anwummere hann a m’ani gye ho no adan me ahopopo.+ 5 Ma wɔmfa apon nsisi hɔ, wɔnhyehyɛ nkongua, wonnidi na wɔnnom!+ Mmapɔmma,+ monsɔre, monsra ɔkyɛm no ho ngo.+ 6 Na nea Yehowa aka akyerɛ me ni: “Kɔ, fa ɔwɛmfo kogyina awɛnee na ɔnka nea obehu.”+ 7 Na ohuu nteaseɛnam ne apɔnkɔ abien abien, nteaseɛnam ne mfurum, nteaseɛnam ne yoma. Na ɔwɛn n’aso na ɔhwɛɛ nea ɛrekɔ so. 8 Na ɔteɛɛm denneennen te sɛ gyata+ sɛ: “O Yehowa, migyina ɔwɛn aban so daa awia, na migyina m’awɛnee anadwo nyinaa.+ 9 Na hwɛ, nteaseɛnam ne nnipa, ne apɔnkɔ abien abien reba!”+ Na ɔteɛɛm kae sɛ: “Wahwe ase! Babilon ahwe ase,+ na wabubu n’anyame ahoni nyinaa agu fam!”+ 10 O me nkurɔfo a wɔaporow wɔn, m’awiporowbea ba,+ maka nea mate afi asafo Yehowa, Israel Nyankopɔn, nkyɛn akyerɛ mo. 11 Duma ho atemmusɛm ni: Obi fi Seir+ teɛm bisa me sɛ: “Ɔwɛmfo, anadwo yi te dɛn? Ɔwɛmfo, anadwo yi te dɛn?”+ 12 Ɔwɛmfo no buae sɛ: “Ade bɛkye, na ade bɛsa. Sɛ mubebisa a, mummisa. Monsan mmra!” 13 Sare so ho atemmusɛm ni: Dedan+ akwantufo, mobɛda sare so kwae mu anadwo. 14 Momfa nsu mmehyia nea osukɔm de no. Tema+ asase sofo, momfa aduan mmrɛ nea ɔreguan. 15 Nkrante nti wɔaguan, nkrante a wɔatwe nti, agyan a wɔakuntun mu ne ɔko dennen nti. 16 Nea Yehowa aka akyerɛ me ni: “Akyɛ koraa afe, sɛnea wobu ɔpaani mfe no,+ Kedar+ anuonyam nyinaa bɛhyew. 17 Na agyantofo kakraa bi, Kedar nnɔmmarima kakraa bi na wɔbɛka,+ efisɛ Israel Nyankopɔn Yehowa ankasa na waka.”+\n^ Ɛbɛyɛ sɛ “ɛpo sare” yi kyerɛ tete Babilon anafo fam, baabi a afe biara Eufrate ne Tigri asubɔnten no yiri sram so no.


Asetenam Nsɛm: Manya Awerɛkyekye Wɔ Me Dadwen Nyinaa Mu | Edward Bazely\nKENKAN WƆ Afrikaans Albanian Alur Amharic Amis Arabic Armenian Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Boulou Bulgarian Cakchiquel (Western) Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Croatian Czech Damara Dangme Danish Douala Dutch Edo Efik English Esan Estonian Ewe Fijian Finnish Fon French Ga Garifuna Georgian German Greek Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Jula Kabiye Kabuverdianu Kannada Kekchi Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mingrelian Mixe (North Central) Mixtec (Guerrero) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Ponapean Portuguese Portuguese (Portugal) Punjabi Quechua (Ancash) Quechua (Bolivia) Romanian Russian Samoan Sango Sepedi Sepulana Serbian Serbian (Roman) Sesotho (Lesotho) Sesotho (South Africa) Shona Sidama Silozi Sinhala Slovak Slovenian Solomon Islands Pidgin South African Sign Language Spanish Sranantongo Swahili Swahili (Congo) Swati Swedish Tagalog Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Tswana Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nManya Awerɛkyekye Wɔ Me Dadwen Nyinaa Mu\nEdward Bazely anom asɛm\nSukkur yɛ tete kurow a ɛwɔ ɔman a seesei yɛfrɛ no Pakistan mu. Kurow no da Indus Asubɔnten no agya wɔ atɔe fam. Ɛhɔ na wɔwoo me November 9, 1929. Saa bere no, ɔsɛmpatrɛwfo bi a ofi England de nhoma bi a ne nnuraho fɛfɛɛfɛ maa m’awofo. Saa Bible ho nhoma yi ka ho bi na mebɛyɛɛ Yehowa Dansefo.\nNÁ WƆFRƐ saa nhoma no nyankontɔn nhoma. Bere a mitumi kenkanee no, m’ani gyee mfoni a ɛwom no ho pa ara. Ɛno nti, efi me mmofraase pɛɛ no, na mepɛ sɛ minya Bible mu nimdeɛ te sɛ nea ɛwɔ saa nhoma soronko no mu no.\nBere a Wiase Ko II rebobɔ ba India no, nneɛma fii ase yɛɛ basaa wɔ m’asetena mu. M’awofo tetew mu, na afei wogyaee aware. Ná minhu nea enti a nnipa mmienu a medɔ wɔn bɛtetew mu. Meyɛɛ basaa, na metee nka sɛ wɔapo me. Ná m’awofo di me bakoro, na awerɛkyekye ne mmoa a na mihia pa ara saa bere no nso, mannya.\nSaa bere no, na me ne me maame te Karachi; ɛyɛ ɔmantam no ahenkurow. Da koro, Yehowa Dansefo bi a n’ani afi a ne din de Fred Hardaker baa yɛn fie. Ná ɔyɛ dɔkota. Ná ɔne ɔsɛmpatrɛwfo a ɔmaa yɛn abusua saa nhoma no wɔ ɔsom baako mu. Ɔkaa sɛ ɔpɛ sɛ ɔne me maame sua Bible. Maame ampene, nanso ɔkaa sɛ ebia me mmom m’ani begye ho. Nnawɔtwe a edi hɔ pɛɛ na me ne Onua Hardaker fii ase suaa ade.\nNnawɔtwe kakra akyi no, mifii ase kɔɔ Kristofo nhyiam a na wɔyɛ wɔ Onua Hardaker ayaresabea hɔ. Adansefo a wɔn ani afi bɛyɛ 12 na na wohyiam som wɔ hɔ. Wɔkyekyee me werɛ, na wɔhwɛɛ me sɛ wɔn babarima. Sɛ mekae sɛnea na wɔtena me nkyɛn, wɔkotow hwɛ m’anim, na wɔne me bɔ nkɔmmɔ sɛ adamfo pa no a, ɛma m’ani gye. Wei pa ara na na mihia saa bere no.\nAnkyɛ koraa na Onua Hardaker kaa sɛ me ne no nkɔ asɛnka. Ɔkyerɛɛ me sɛnea yɛbɔ gramafon na ama yɛatumi abɔ apaawa a Bible mu ɔkasa ntiantiaa wɔ so. Ná ɔkasa no bi mu nsɛm yɛ penpen, enti afiewuranom bi ani annye ho. Nanso sɛ midi nkurɔfo adanse a, na m’ani gye pa ara. Ná mede nsi ne ahokeka na esua nokware a ɛwɔ Bible mu, na na m’ani gye sɛ mɛka akyerɛ nkurɔfo.\nBere a Japan asraafo rebɛtow ahyɛ India so no, Britain atumfoɔ no de nhyɛso a emu yɛ den baa Yehowa Adansefo so. Awiei koraa, July 1943 no, saa nhyɛso no kaa me. Ɔpanyin a ɔhwɛ yɛn sukuu so a na ɔyɛ Anglikan sɔfo no yii me adi sɛ me “suban nye.” Ɔka kyerɛɛ me maame sɛ, mede me ho abɔ Yehowa Adansefo, na ɛyɛ nhwɛso bɔne ma sukuufo a aka no. Ehu kaa me maame, na ɔkaa sɛ mma me ne Adansefo no mmɔ bio. Akyiri yi, ɔde me kɔmaa me papa wɔ Peshawar; ɛyɛ kurow a ɛwɔ ɔman no atifi fam. Efi Karachi rekɔ hɔ bɛyɛ akwansin 850 (kilomita 1,370). Esiane sɛ na mintumi nsua Yehowa ho ade, na minnya anuanom a me ne wɔn bɛbɔ wɔ hɔ nti, me ne Yehowa ntam yɛɛ basaa.\nME NE YEHOWA NTAM SAN YƐƐ KAMA\nAfe 1947 no, mesan kɔɔ Karachi kɔpɛɛ adwuma. Mewɔ hɔ no, mekɔɔ Dɔkota Hardaker ayaresabea hɔ. Dɔkota Hardaker gyee me fɛw so.\nNá Dɔkota Hardaker adwene yɛ no sɛ meyare nti na maba hɔ. Enti obisaa me sɛ: “Seesei, dɛn na ɛreyɛ wo?”\nMeka kyerɛɛ no sɛ: “Dɔkota, honam mu de, mete apɔw, na mmom meyare honhom fam. Mihia obi a ɔne me besua Bible.”\nObisaa me sɛ: “Bere bɛn na wopɛ sɛ yefi ase?”\nMekaa sɛ, “Sɛ ɛbɛyɛ yiye a, yemfi ase seesei ara.”\nSaa anwummere no, yesuaa Bible ma yɛn ani gyei. Metee nka sɛ masan aba Yehowa nkurɔfo mu. Me maame yɛe araa sɛ ɔremma me ne Adansefo no mmɔ, nanso saa bere yi de na mayɛ m’adwene sɛ meso nokware no mu den. August 31, 1947 no, mebɔɔ asu de kyerɛe sɛ mahyira me ho so ama Yehowa. Ankyɛ na mifii akwampae adwuma ase bere a na madi mfe 17.\nAKWAMPAE ADWUMA MAA M’ANI GYEI\nMidii kan kɔyɛɛ akwampae adwuma wɔ Quetta, na na Britain asraafo asoɛe ketewa bi wɔ hɔ. Afe 1947 no, wɔkyɛɛ India man no mu mmienu ma ɛbɛyɛɛ India ne Pakistan. * Wei maa ɔsom ahorow twaa wɔn ho koe. Ɛmaa nnipadɔm tu fii wɔn man mu kɔɔ aman foforo so. Nnipadɔm a wɔatu akɔtena mmeae ahorow wɔ abakɔsɛm mu no, wei yɛ emu kɛse pa ara baako. Atubrafo bɛyɛ ɔpepem 14 na wɔbɔ hwetee. Nkramofo a wɔwɔ India no kɔtenaa Pakistan, na Hindufo ne Sikhfo a wɔwɔ Pakistan nso kɔtenaa India. Bere a saa basabasayɛ yi rekɔ so no, meforoo keteke a nnipa akyere so wom wɔ Karachi kɔɔ Quetta. Dade bi a ɛwɔ keteke no ho na misoo mu twaa kwan no fã kɛse no ara; na ɛyɛ hu yiye.\nMekɔɔ ɔmansin nhyiam wɔ India, afe 1948\nMihyiaa George Singh wɔ Quetta. Ná ɔyɛ ɔkwampaefo titiriw a wadi bɛyɛ mfe 25. George maa me sakre dedaw bi a na mitumi tena so (anaa mipia) wɔ asasesin a ɛyɛ mmepɔwmmepɔw so. Mpɛn pii no, na me nko ara na mekɔ asɛnka. Abosome nsia ntam no, na manya Bible adesua 17; wɔn mu bi baa nokware no mu. Wɔn mu baako ne Sadiq Masih. Ná ɔyɛ ɔsraani, na ɔboaa me ne George ma yɛkyerɛɛ Bible ho nhoma ase kɔɔ Urdu kasa mu. Urdu yɛ kasa titiriw a wɔka wɔ Pakistan. Bere bi akyi no, Sadiq bɛyɛɛ ɔdawurubɔfo a ɔde nsi ne ahokeka ka asɛmpa no.\nMede po so hyɛn Queen Elizabeth rekɔ Gilead Sukuu\nAkyiri yi, mesan kɔɔ Karachi ne Henry Finch ne Harry Forrest kɔyɛɛ asɛnka adwuma. Ná wɔyɛ asɛmpatrɛwfo a wofi Gilead Sukuu aba foforo. Teokrase ntetee a wɔde maa me no boaa me pa ara! Bere bi, me ne Onua Finch tuu kwan kɔɔ Pakistan atifi fam kɔyɛɛ asɛnka adwuma. Yehuu nnipa pii a wɔbrɛ wɔn ho ase a wɔka Urdu kasa wɔ nkuraase bi a egu mmepɔw atenten bi ase. Ná wɔpɛ sɛ wohu nokware a ɛwɔ Bible mu. Mfe mmienu akyi no, me nso mitumi kɔɔ Gilead Sukuu; mesan baa Pakistan, na ɛtɔ da a na mekɔsom sɛ ɔmansin sohwɛfo. Ná me ne anuanom mmarima mmiɛnsa a wɔyɛ asɛmpatrɛwfo te asɛmpatrɛwfo fie wɔ Lahore.\nMINYAA AHOTƆ WƆ ƆHAW A ƐTOO ME HO\nAwerɛhosɛm ne sɛ, afe 1954 no, wontwiwontwi bi sɔree asɛmpatrɛwfo a na wɔwɔ Lahore no ntam, na ɛmaa baa dwumadibea no sesaa wɔn dwumadi. Esiane sɛ midii mfomso kogyinaa ɔfã bi akyi wɔ akasakasa no mu nti, wɔmaa me nteɛso a emu yɛ den. Ɛhaw me pa ara; ɛyɛɛ me sɛ mahwe ase wɔ Yehowa som mu. Mesan kɔɔ Karachi, na ɛno akyi no mekɔɔ London, England, sɛ meresan akofi ase asom Yehowa.\nNá London Betel abusua no mufo pii wɔ asafo a na mewom wɔ London no mu. Pryce Hughes na na ɔyɛ Britain baa dwumadibea somfo. Ná ne yam ye, na ɔtɔɔ ne bo ase tetee me. Da bi, ɔka kyerɛɛ me sɛ Joseph F. Rutherford a na ɔhwɛ wiase nyinaa asɛnka adwuma no so no maa no afotu a emu yɛ den. Bere a Onua Hughes yɛe sɛ obebu ne ho bem no, Onua Rutherford kaa n’anim denneennen. Ɛyɛɛ me nwonwa sɛ mihui sɛ bere a Onua Hughes reka asɛm no na ɔreserew. Ɔkaa sɛ, mfiase no, asɛm no haw no pa ara. Nanso akyiri yi, ohui sɛ na ohia afotu a emu yɛ den saa, na ɔfaa no sɛ Yehowa na ɔreda ɔdɔ adi akyerɛ no. (Heb. 12:6) N’asɛm no kaa me koma pa ara, na ɛboaa me ma mede anigye som Yehowa bio.\nSaa bere no mu hɔ baabi na me maame tu baa London, na ɔmaa John E. Barr ne no suaa Bible. Akyiri yi, Onua Barr bɛyɛɛ akwankyerɛ kuw no muni. Me maame nyaa nkɔso wɔ Yehowa som mu, na ɔbɔɔ asu afe 1957. Akyiri yi, metee sɛ ansa na me papa rewu no, ɔno nso ne Yehowa Adansefo suaa ade.\nAfe 1958 no, mewaree Lene. Ɔyɛ onuawa bi a ofi Denmark a na wabɛtena London. Afe a edi hɔ no, yɛwoo yɛn babea Jane. Yɛn mma nnum no, ɔno na ɔyɛ panyin. Minyaa ɔsom hokwan ahorow nso wɔ Fulham Asafo no mu. Nanso bere bi akyi no, esiane sɛ na Lene taa yareyare nti, ɛho behiae sɛ yetu kɔ baabi a ewim yɛ hyew. Enti afe 1967 no, yetu kɔɔ Adelaide, Australia.\nAWERƐHOSƐM BI BUBUU YƐN\nNá Kristofo a wɔasra wɔn 12 a wɔn mfe akɔ anim wɔ Adelaide asafo a na yɛwom no mu. Wɔde nsi ne ahokeka dii asɛnka adwuma no anim. Ankyɛ koraa na yɛde yɛn ho hyɛɛ ɔsom adwuma no afã nyinaa mu.\nAfe 1979 no, me ne Lene ani gyei sɛ yɛwoo yɛn ba a ɔto so nnum, Daniel. Yare bi a wɔfrɛ no Down syndrome * (yare bi a ɛma abofra nyin tɔ sin) bɔɔ no, na dɔkotafo kaa sɛ ɔrentena ase nkyɛ. Ɛde besi nnɛ mpo, ɛyɛ den ma me sɛ mɛkyerɛkyerɛ ɛyaw a yedii saa bere no mu. Yɛyɛɛ nea yebetumi biara hwɛɛ no, na yɛammu yɛn ani angu yɛn mma nnan a wɔaka no so. Esiane sɛ na ntokuru mmienu wɔ Daniel koma mu nti, na ɛmma onnya mframa pa pii wɔ ne nipadua mu. Ɛba saa a, na ne honam ani ayɛ bruu, enti na ɛsɛ sɛ yɛyɛ ntɛm de no kɔ ayaresabea. Ɛwom sɛ na Daniel taa yareyare de, nanso na n’adwene mu abue pa ara, na na ɔpɛ nnipa. Afei nso, na ɔdɔ Yehowa pa ara. Sɛ yɛn abusua no rebedidi na yɛrebɔ mpae a, na ɔde ne nsayam to ne nsayam. Ɛyɛ a ɔbɔ ne ti nko, na wagye so kɛse sɛ “Amen!” Gye sɛ ɔyɛ saa ansa na wadidi.\nBere a Daniel dii mfe nnan no, mogya mu kokoram bɔɔ no. Ná me ne Lene brɛ, na na yɛn werɛ how. Metee nka sɛ mereyɛ abubu. Nanso, bere a na yegye yɛn ho a ennye no, yɛn mansin sohwɛfo Neville Bromwich baa yɛn fie. Saa anadwo no, ɔde ne nsa too yɛn kɔn mu, na bere a ɔreyɛ saa nyinaa na ɔretew nusu. Yɛn nyinaa sui. Ayamhyehye a ɔdaa no adi, ne ne nsɛm a ɛka koma no kyekyee yɛn werɛ pa ara. Ofii yɛn nkyɛn no, na abɔ bɛyɛ ahemadakye dɔnkoro. Ɛno akyi no, ankyɛ na Daniel wui. Ne wu no ne asɛm a ɛyɛ yaw sen biara a ato yɛn pɛn wɔ yɛn asetena mu. Nanso, yetumi kyekyee yɛn ho werɛ, na yenyaa ahotoso sɛ biribiara ntumi ntetew Daniel mfi Yehowa dɔ ho; owu mpo ntumi nyɛ saa. (Rom. 8:38, 39) Yɛn ani agyina pa ara sɛ yebehu Daniel, bere a Yehowa anyan no aba wiase foforo mu no!—Yoh. 5:28, 29.\nMEBOAA AFOFORO MA M’ANI GYEI\nYare a ɛma obi fã dwudwo abɔ me mprenu, nanso ɛnnɛ, meda so ara som sɛ asafo mu panyin. Nea mafa mu nti, ama minya tema ne ayamhyehye ma afoforo, titiriw wɔn a wɔrefa ɔhaw mu. Mebɔ mmɔden sɛ meremmu nkurɔfo fɔ. Mmom, ɛyɛ a mibisa me ho sɛ: ‘Nea wɔafa mu wɔ asetena mu na aka wɔn nsusuwii ne wɔn nneyɛe anaa? Mɛyɛ dɛn ama wɔahu sɛ midwen wɔn ho? Mɛyɛ dɛn aboa wɔn ama wɔayɛ nea Yehowa pɛ?’ M’ani gye ho pa ara sɛ me ne mpanyimfo foforo bɛkɔ akɔsra anuanom a wɔwɔ asafo no mu! Nokwasɛm ne sɛ, sɛ meka Bible mu asɛm de kyekye afoforo werɛ ma wɔn bo tɔ wɔn yam a, mihu sɛ m’ankasa nso manya awerɛkyekye, na me bo atɔ me yam.\nMeda so ara ne mpanyimfo foforo kɔsra anuanom ma me bo tɔ me yam\nMete nka sɛ odwontofo no. Ɔkaa sɛ: “Sɛ me mu dadwen yɛ bebree a, [Yehowa awerɛkyekye] na ɛma me kra ani gye.” (Dw. 94:19) Yehowa akurakura me wɔ nsɛnnennen a mahyia wɔ abusua mu, ɔsɔretia a ɔsom nti mahyia, nneɛma a ankɔ yiye wɔ m’asetena mu, ne adwinnwen nyinaa mu. Mɛka pa ara a, Yehowa ahwɛ me sɛ Agya ankasa!\n^ nky. 19 Mfiase no, na Pakistan yɛ West Pakistan (seesei wɔfrɛ hɔ Pakistan) ne East Pakistan (seesei wɔfrɛ hɔ Bangladesh).\n^ nky. 29 Hwɛ asɛm bi a epuee June 2011, Nyan! Borɔfo de mu. Wɔtoo din “Raising a Child With Down Syndrome—The Challenge and the Reward” (Sɛnea Wobɛtete Wo Ba a Ɔyare Down Syndrome—Emu Haw Ne Nhyira).\nAwerɛkyekye Wɔ Ahohia Da Mu


ሰቆቃወ 5 NASV – Kwadwom 5 ASCB | Biblica\nሰቆቃወ 5 NASV – Kwadwom 5 ASCB\n1Ao Awurade, kae deɛ aba yɛn so;\nhwɛ, na hunu yɛn animguaseɛ.\n2Wɔadane yɛn agyapadeɛ ama ahɔhoɔ,\nwɔde yɛn afie ama ananafoɔ.\n3Yɛayɛ nwisiaa na yɛnni agyanom,\nyɛn maamenom ayɛ sɛ akunafoɔ.\n4Ɛsɛ sɛ yɛtɔ nsuo a yɛnom;\nyɛbɛnya nnyina a, gye sɛ yɛtɔ.\n5Wɔn a wɔtaa yɛn no abɛn yɛn pɛɛ;\nYɛabrɛ na yɛnnya ahomegyeɛ.\n6Yɛde yɛn ho maa Misraim ne Asiria\nsɛdeɛ yɛbɛnya aduane a ɛbɛso yɛn.\n7Yɛn agyanom yɛɛ bɔne, na wɔnni hɔ bio,\nna yɛn na wɔn asotwe abɛda yɛn so.\n8Nkoa di yɛn so,\nna obiara nni hɔ a ɔbɛgye yɛn afiri wɔn nsam.\n9Yɛde yɛn nkwa bɔ afɔdeɛ de pɛ yɛn anoduane,\nakofena a ɛwɔ ɛserɛ so no enti.\n10Yɛn honam adɔ sɛ fononoo.\nƐkɔm ama huraeɛ abɔ yɛn.\n11Wɔato mmaa monnaa wɔ Sion,\nne mmaabunu a wɔwɔ Yuda nkuro so.\n12Wɔkyekyere mmapɔmma nsa na wɔasɛn wɔn;\nwɔmmfa anidie mma mpanimfoɔ.\n13Mmeranteɛ yɛ adwuma den wɔ ayuoyammoɔ so;\nna mmerantewaa nan toto wɔ nnyina duruduru ase.\n14Mpanimfoɔ ntena kuropɔn apono ano bio;\nmmeranteɛ agyae wɔn nnwontoɔ.\n15Ahosɛpɛ afiri yɛn akoma mu;\nyɛn asa adane agyaadwotwa.\n16Ahenkyɛ afiri yɛn tiri so.\nYɛn ara, yɛnnue sɛ yɛayɛ bɔne!\n17Yei enti yɛn akoma atɔ piti,\nyeinom enti yɛn ani so ayɛ kusuu\n18wɔ Sion bepɔ a ada mpan\nna sakraman nenam soɔ no enti.\n19Wo, Ao Awurade, di ɔhene afebɔɔ;\nwʼahennwa firi awoɔ ntoatoasoɔ kɔsi awoɔ ntoatoasoɔ.\n20Adɛn enti na wo werɛ firi yɛn daa yi?\nAdɛn enti na wagya yɛn mmerɛ tenten mu yi?\n21Ka yɛn bata wo ho bio, Ao, Awurade, na yɛatumi aba wo nkyɛn;\nyɛ yɛn nna foforɔ sɛ tete no\n22agye sɛ wapo yɛn koraa\nanaa sɛ wo bo afu yɛn mmorosoɔ.\nASCB : Kwadwom 5


Yohane Adiyisɛm 12 NA-TWI - Ɔbea no ne ɔtweaseɛ no - Afei - Bible Gateway\nYohane Adiyisɛm 12\nYohane Adiyisɛm 11Yohane Adiyisɛm 13\nYohane Adiyisɛm 12 Nkwa Asem (NA-TWI)\nƆbea no ne ɔtweaseɛ no\n12 Afei nsɛnkyerɛnne kɛse bi daa ne ho adi wɔ soro. Ɔbea bi, na n’atade yɛ owia a ɔsram wɔ ne nan ase, na nsoromma dumien ahenkyɛw hyɛ no. 2 Na ɔyem a ɔrebɛwo, na awoyaw nti, na ɔresu.\n3 Nsɛnkyerɛnne kɛse foforo bi daa ne ho adi wɔ soro. Ɔwɔ kɔkɔɔ kakraka bi, na ne ti yɛ ason na ɔwɔ mmɛn du a ahenkyɛw hyehyɛ biara so. 4 Ɔde ne dua twee nsoromma a ɛwɔ soro no mu nkyɛm abiɛsa mu baako tow wɔn guu fam. Ogyinaa ɔbea a ɔrewo no anim sɛnea ɛbɛyɛ a ɔwo ɔba no to hɔ ara pɛ, ɔbɛfa abofra no awe. 5 Afei ɔbea no woo abarimaa a, ɔde nsa a ɛyɛ den bedi aman nyinaa so. Nanso wohwim abofra no kɔɔ Onyankopɔn ne n’ahengua ho. 6 Ɔbea no guan kɔɔ sare so baabi a Onyankopɔn asiesie ama no a wɔbɛhwɛ no yiye wɔ nnafua apem ahanu ne aduosia mu.\n7 Afei ɔko sii soro hɔ. Mikael ne n’abɔfo ko tiaa ɔwɔ no, ɛnna ɔno nso ne n’abɔfo ko tiae. 8 Nanso wodii ɔwɔ no so na wɔamma ɔne n’abɔfo antena soro bio. 9 Wɔtow ɔwɔ kakraka no kyeneee. Ɔno ne ɔwɔ dedaw no a wɔfrɛ no ɔbonsam a, ɔdaadaa wiase nyinaa no. Wɔtow no guu fam a n’abɔfo nyinaa ka ne ho.\n10 Afei metee nne dennen bi wɔ soro a ɛka se, “Afei na Onyankopɔn nkwagye aba! Afei na Onyankopɔn akyerɛ ne tumi sɛ ɔyɛ Ɔhene! Afei na Mesia akyerɛ ne tumi, efisɛ, yɛn nuanom no ahohorabɔni a ogyinaa Onyankopɔn anim bɔɔ wɔn ahohora awia ne anodwo no, na wɔapam no afi soro no. 11 Yɛn nuanom no nam Oguammaa no mogya so ne nokware a ɔdaa no adi so dii ne so nkonim. Na wɔasiesie wɔn ho sɛ wɔde wɔn nkwa bɛto hɔ na wɔawuwu. 12 Enti mo ɔsoro ne mo a motete hɔ no, momma mo ani nnye. Afei asase ne ɛpo nnue! Efisɛ, ɔbonsam no atoa mo na ne bo afuw efisɛ, onim sɛ, ne bere a aka sua.”\n13 Bere a ɔwɔ no hui sɛ wɔatow no agu asase so no, ɔtaa ɔbea a wawo abarimaa no. 14 Wɔmaa no akɔre ntaban akɛse abien sɛnea ɛbɛyɛ a obetumi atu akɔ baabi a ɔwɔ wɔ sare so hɔ a wɔbɛhwɛ no mfe abiɛsa ne fa sɛnea ɔwɔ no renni n’akyi bio.\n15 Afei ɔwɔ no puw nsu te sɛ asubɔnten dii ɔbea no akyi sɛnea ɛbɛyɛ a ɛbɛfa no. 16 Nanso asase boaa ɔbea no. Ebuee n’anom nom nsu a ɔwɔ no puw guu hɔ no nyinaa. 17 Ɔwɔ no bo fuw ɔbea no, enti ɔkɔe de ntɔkwaw kɔkaa ɔbea no asefo a wɔaka no a ɛyɛ wɔn a wodi Onyankopɔn mmara so na wogye nokware a Yesu ada no adi no di no. Na ɔkogyinaa mpoano hɔ.


Ɛyɛɛ Dɛn na Atamfo Antumi Ansɛe Bible No?\nKENKAN WƆ Acholi Afrikaans Albanian Amharic Arabic Armenian Aukan Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Betsimisaraka (Southern) Bicol Bislama Bulgarian Cakchiquel (Western) Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Danish Drehu Dutch Efik English Estonian Ewe Fijian Finnish Fon French Ga Georgian German Greek Greenlandic Guarani Haitian Creole Hausa Hebrew Hiligaynon Hmong (White) Hungarian Iban Icelandic Igbo Iloko Indonesian Isoko Italian Japanese Javanese Kabiye Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lingala Lithuanian Luganda Lunda Luo Luvale Macedonian Malagasy Maltese Mam Mambwe-Lungu Mauritian Creole Maya Mazatec (Huautla) Mbunda Mizo Moore Myanmar Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Ngangela Nias Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Pidgin (Cameroon) Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Romanian Runyankore Russian Samoan Sango Saramaccan Sepedi Serbian Serbian (Roman) Sesotho (Lesotho) Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tatar Tetun Dili Thai Tigrinya Tiv Tojolabal Tok Pisin Tshiluba Tsonga Tswana Turkish Tuvaluan Twi Tzeltal Tzotzil Ukrainian Umbundu Urhobo Uruund Venda Vietnamese Wallisian Wayuunaiki Xhosa Yoruba Zande Zulu\nAtamfo Antumi Ansɛe Bible No\nƆHAW NO: Nyamesom akannifo ne atumfoɔ pii ayɛ nneɛma a ɛne Bible no nhyia. Esiane tumi a wɔwɔ nti, mpɛn pii no wɔbaraa Bible no tintim ne ne nkyerɛase, na mpo wɔampɛ sɛ obi benya bi. Yɛnhwɛ nhwɛso mmienu yi:\nBɛyɛ Afe 167 A.Y.B.: Seleucid Hene Antiochus Epiphanes de sii n’ani so sɛ ɔde Hela som bepuapua Yudafo no, na ɔhyɛɛ sɛ wɔnsɛe Hebri Kyerɛwnsɛm no nyinaa. Abakɔsɛm kyerɛwfo Heinrich Graetz ka sɛ: “Baabiara a [Ɔhene no mpanyimfo] huu Mmara nhoma mmobɔwee no, wɔtetew mu na wɔhyew no, na wokum obiara a na wobehu no sɛ ɔrekenkan de ahyɛ ne ho den anaa ahwehwɛ awerɛkyekye no.”\nAsomafo No Wu Akyi Bɛyɛ Mfe 500 kosi 1500 Y.B: Katolek akannifo no bi bo fuwii sɛ asɔremma no rekyerɛkyerɛ nea ɛwɔ Bible mu, na ɛnyɛ nea Katolek asɔre no kyerɛkyerɛ. Ɛno nti sɛ obi nyɛ ɔsɔfo na sɛ ɛbɛda adi sɛ ɔwɔ Bible a, na wobu onii no sɛ otuatewfo; Nnwom nhoma a na ɛwɔ Latin kasa mu nkutoo na na wɔma kwan ma obi nsa tumi ka bi. Asɔre mpanyimfo no hyɛe sɛ ‘wɔnkɔhwehwɛ atuatewfo no wɔ baabiara, afie ne ntokuru mu baabiara a obi betumi de ne ho akosie. Sɛ wohu otuatewfo wɔ ofie bi mu a, na ɛsɛ sɛ wɔsɛe ofie no pasaa.’\nSɛ anka atamfo no tumi sɛee Bible no korakora a, anka nnɛ Bible no ayera.\nƐmfa ho sɛ wokum William Tyndale afe 1536 na wɔbaraa Bible anaa wɔhyew dodow no ara no, nea Tyndale kyerɛɛ ase kɔɔ Borɔfo mu no da so ara wɔ hɔ\nNEA ENTI A BIBLE NO ANSƐE: Ɛwom, Ɔhene Antiochus de n’ani sii Israel man so, nanso na Yudafo no ahwete nsase pii so. Anokwa, nhomanimfo mpo ka sɛ, asomafo no bere so no, na Yudafo no mu fã kɛse no ara nte Israel. Wɔn hyiadan ahorow mu no, na wɔwɔ Bible nhoma mmobɔwee pii wɔ hɔ. Saa Bible yi ara na akyiri yi wɔn mma, wɔn nenanom a Kristofo nso ka ho no bɛkenkanee.—Asomafo Nnwuma 15:21.\nAsomafo no wui akyi mfe pii no, sɛ na obi bɔ ne ho mmusu sɛ ɔbɛbɔ Bible no ho ban a, na ɛyɛ owu ne nkwa asɛm, nanso ne nyinaa mu no, nnipa a wɔn ani gye Bible no ho nyaa akokoduru kɔɔ so kyerɛɛ Bible no ase, na wɔyɛɛ bi kaa ho. Ebetumi aba sɛ bɛyɛ mfe 600 ni no, na Bible no fã bi wɔ kasa ahorow bɛyɛ 33 mu ansa na wɔreyɛ afiri a etintim nhoma. Ɛno akyi no, wɔkyerɛɛ Bible no ase na bere tiaa mu no, wɔyɛɛ pii.\nNEA AFI MU ABA: Ahunahuna ne ɔhaw a ahemfo a wɔyɛ den ne nyamesom akannifo no de bae nyinaa akyi no, wɔ abakɔsɛm mu no, Bible no ne nhoma a wubetumi anya bi wɔ baabiara, na wɔakyerɛ ase kɔ kasa ahorow pii mu. Bible no asesa aman bi mmara, wɔn kasa ne nnipa ɔpepepem pii abrabɔ.\nBible Ho Abakɔsɛm Abakɔsɛm Ne Bible


1 Mose 7 AKCB – मत्ती 7 NCA | Biblica\n1 Mose 7 AKCB – मत्ती 7 NCA\n1 Mose 7:1-24\n1Afei, Awurade ka kyerɛɛ Noa se, “Wo ne wo fifo nyinaa nkɔ Adaka no mu, efisɛ asase so nnipa nyinaa mu no, wo na mahu sɛ woyɛ ɔtreneeni. 2Fa mmoa a wɔn ho tew biara, anini ason ne abere ason ka wo ho. Na fa mmoa biara a wɔn ho ntew nso abien, onini ne ɔbere. 3Na fa nnomaa biara anini ason ne abere, sɛnea ɛbɛyɛ a nsuyiri no akyi no, wɔn ase bɛfɛe. 4Nnanson akyi no mɛma osu atɔ wɔ asase so awia ne anadwo adaduanan. Mɛpepa abɔde biara a nkwa wɔ mu a mabɔ afi asase so.”\n5Noa dii nsɛm a Awurade ka kyerɛɛ no no nyinaa so.\n6Bere a nsuyiri baa asase so no, na Noa adi mfe ahansia. 7Noa ne ne mmabarima ne ne yere ne ne nsenom mmea kɔhyɛɛ adaka no mu sɛnea ɛbɛyɛ a nsuyiri no renka wɔn. 8Mmoa a wɔn ho tew ne wɔn a wɔn ho ntew, nnomaa ne mmoa a wɔwea fam, 9abien abien a wɔyɛ anini ne abere kɔkaa Noa ho wɔ adaka no mu, sɛnea Onyankopɔn ka kyerɛɛ Noa sɛ ɔnyɛ no. 10Na nnanson no akyi no, nsuyiri no fii ase.\n11Noa dii mfe ahansia no mu no, ɔsram a ɛto so abien no da a ɛto so dunson no, nsuti a ɛwɔ asase mu no nyinaa bobɔe, na ɔsoro mfɛnsere nso buebuei. 12Osu tɔɔ wɔ asase so awia ne anadwo adaduanan.\n13Saa da no ara, Noa ne ne mmabarima Sem, Ham ne Yafet ne ne yere ne ne mmabarima baasa no yerenom kɔhyɛɛ adaka no mu. 14Na wuram mmoa ahorow ne nyɛmmoa ahorow ne aboa biara a ɔnam asase so ne anomaa biara ne abɔde biara a ɛwɔ ntaban ka wɔn ho wɔ Adaka no mu. 15Abɔde biara a nkwa wɔ wɔn mu abien abien baa Noa nkyɛn bewuraa Adaka no mu. 16Mmoa a wowuraa mu no nyinaa, na wɔyɛ anini ne abere, sɛnea Onyankopɔn ka kyerɛɛ Noa no. Afei, Awurade kaa Noa hyɛɛ adaka no mu, too no mu.\n17Nsuyiri no toaa so adaduanan wɔ asase so. Ɛmaa Adaka no so maa ɛtɛn nsu no ani. 18Nsu no kɔɔ so yirii tɛnn wɔ asase so, maa Adaka no tɛn nsu no ani. 19Nsu no yirii tɛnn wɔ asase so ara kosii sɛ ɛkataa mmepɔw atenten akɛse a ɛwɔ asase so nyinaa so. 20Nsu no yirii ara kosii sɛ ɛkataa mmepɔw no so boroo so anammɔn aduonu. 21Abɔde biara a nkwa wɔ mu a ɛnam asase so te sɛ nnomaa, wuram mmoa a wɔwea asase so ne adesamma ase hyewee. 22Biribiara a ɛte asase ani no nso ase hyewee. 23Wɔpepaa biribiara a nkwa wɔ mu a ɛte asase so no. Nnipa ne mmoa ne abɔde a wɔnam asase so ne wim nnomaa nyinaa nso wɔpepaa wɔn fii asase so. Ɛkaa Noa ne wɔn a na wɔka ne ho wɔ adaka no mu no nko ara.\n24Nsuyiri no toaa so wɔ asase so nnafua ɔha aduonum.\nAKCB : 1 Mose 7


40 Asɛm fi Yehowa hɔ baa Yeremia nkyɛn bere a awɛmfo so panyin Nebusaradan+ de no fi Rama+ kɔe no. Bere a ɔfaa no no, na wɔde aban nkawa agu ne nsa, na na ɔka Yerusalem ne Yuda nnommum a wɔde wɔn rekɔ nkoasom mu wɔ Babilon no nyinaa ho.+ 2 Afei awɛmfo so panyin no faa Yeremia, na ɔka kyerɛɛ no sɛ: “Yehowa wo Nyankopɔn no na ɔkaa mmusu yi tiaa ɔman yi,+ 3 na Yehowa ama aba mu, na wayɛ nea ɔkae no, efisɛ moayɛ Yehowa bɔne, na moantie no ma asɛm yi ato mo.+ 4 Na hwɛ! Ɛnnɛ, mayi aban nkawa a egu wo nsa no. Sɛ eye w’ani so sɛ wo ne me kɔ Babilon a, ma yɛnkɔ, na mɛma m’ani aku wo ho.+ Na sɛ enye w’ani so sɛ wo ne me kɔ Babilon a, ɛnde san. Hwɛ! Asase no nyinaa da w’anim. Baabiara a eye na ɛteɛ w’ani so sɛ wobɛkɔ no, kɔ.”+ 5 Bere a onnya mmuae sɛ ɔbɛkɔ no, Nebusaradan kae sɛ: “San kɔ Safan+ ba Ahikam+ ba Gedalia+ a Babilon hene de no asi Yuda nkurow so no nkyɛn, na wo ne no ntena nkurɔfo no mu; anaa baabiara a eye w’ani so sɛ wobɛkɔ no, kɔ.”+ Na awɛmfo so panyin no maa no aduan ne akyɛde, na ɔma ɔkɔe.+ 6 Enti Yeremia baa Ahikam ba Gedalia+ nkyɛn wɔ Mispa,+ na ɔne no tenaa nkurɔfo a wogyaw wɔn asase no so no mu. 7 Akyiri yi, asahene a wɔwɔ asase no so+ nyinaa ne wɔn mmarima tee sɛ Babilon hene de Ahikam ba Gedalia asi asase no so panyin, na wayɛ no panyin wɔ mmarima ne mmea ne mmofra nkumaa ne asase no so mmɔborɔfo a wɔamfa wɔn ankɔ Babilon nkoasom mu no so.+ 8 Enti wɔbaa Gedalia nkyɛn wɔ Mispa; Netania ba Ismael,+ ne Karea mma Yohanan+ ne Yonatan, ne Tanhumet ba Seraia, ne Netofani+ Efai mma no, ne Maakatni+ no ba Yesania,+ ne wɔn mmarima na wɔbae.+ 9 Ɛnna Safan+ ba Ahikam+ ba Gedalia+ kaa ntam+ kyerɛɛ wɔne wɔn mmarima no, na ɔkae sɛ: “Munnsuro sɛ mobɛsom Kaldeafo no. Montena asase no so na monsom Babilon hene, na ebesi mo yiye.+ 10 Me de, mɛtena Mispa+ na magyina Kaldeafo a wɔbɛba yɛn nkyɛn no anim. Mo nso, mommoaboa bobesa+ ne ahohuru bere mu nnuaba ne ngo ano, na momfa ngu mo nneɛma mu, na montena mo nkurow a moagyigye no mu.” 11 Na Yudafo a na wɔwɔ Moab ne Ammonfo mu ne wɔn a wɔwɔ Edom ne nsase a aka no so nyinaa+ tee sɛ Babilon hene agyaw nnipa nkae bi ama Yuda, na ɔde Safan ba Ahikam ba Gedalia+ asi wɔn so. 12 Na Yudafo no nyinaa fii mmeae a wɔhwete kɔe nyinaa san bae, na wɔbaa Gedalia nkyɛn Yuda asase so wɔ Mispa.+ Na wɔboaboaa bobesa ne ahohuru bere mu nnuaba bebree ano. 13 Karea+ ba Yohanan+ ne asahene a wɔwɔ asase no so+ nyinaa baa Gedalia nkyɛn wɔ Mispa. 14 Na wɔbɛka kyerɛɛ no sɛ: “Wunnim sɛ Ammonfo+ hene Baalis asoma Netania+ ba Ismael+ sɛ ɔmmɛbɔ wo kra?” Nanso Ahikam ba Gedalia annye wɔn anni.+ 15 Ɛnna Karea ba Yohanan+ ka kyerɛɛ Gedalia ahintawee mu wɔ Mispa sɛ: “Mepɛ sɛ mikokum Netania ba Ismael, na obiara renhu.+ Dɛn nti na ɛsɛ sɛ ɔbɔ wo kra, na dɛn nti na ɛsɛ sɛ Yudafo a wɔaboaboa wɔn ano aba wo nkyɛn no nyinaa hwete na Yuda nkae no ase tɔre?”+ 16 Nanso Ahikam+ ba Gedalia+ ka kyerɛɛ Karea ba Yohanan sɛ: “Nni saa asɛm yi, na asɛm a moreka fa Ismael+ ho no nyɛ nokware.”


Adiyisɛm 10 | Intanɛt So Bible| Wiase Foforɔ Nkyerɛaseɛ\n10 Na mihuu ɔbɔfo hoɔdenfo+ foforo sɛ ɔresian fi soro a ofura omununkum+ na nyankontɔn wɔ ne ti so, na n’anim te sɛ owia,+ na ne nan+ te sɛ ogya adum, 2 na okura nhoma mmobɔwee ketewa bi a wɔabue mu wɔ ne nsam. Na ɔde ne nan nifa sii po so, na ɔde benkum no sii asase so,+ 3 na ɔde nne kɛse teɛɛm te sɛ gyata+ a ɔrebobom. Na bere a ɔteɛɛm no, aprannaa+ ason no de wɔn ankasa nne kasae. 4 Afei bere a aprannaa ason no kasae no, meyɛe sɛ merekyerɛw; nanso metee nne bi fii soro+ sɛ: “Sɔ nsɛm+ a aprannaa ason no kae no ano, na nkyerɛw.” 5 Na ɔbɔfo a mihui sɛ ogyina ɛpo ne asase so no maa ne nsa nifa so kɔɔ soro,+ 6 na ɔde Nea ɔte ase+ daa daa+ a ɔbɔɔ ɔsoro ne nea ɛwom ne asase+ ne nea ɛwom ne ɛpo ne nea ɛwom no+ din kaa ntam sɛ: “Ɔrentwɛn+ bio; 7 mmom nna a ɔbɔfo+ a ɔto so ason no rebɛhyɛn ne torobɛnto+ no, na Onyankopɔn ahintasɛm kronkron+ a ɔkaa ho asɛmpa kyerɛɛ ne nkoa adiyifo+ no aba mu awie.” 8 Na ɛnne+ a mete fii soro no ne me kasae bio sɛ: “Kɔ kogye nhoma a wɔabue mu a ɛwɔ ɔbɔfo a ogyina ɛpo ne asase so nsam no.”+ 9 Na mekɔɔ ɔbɔfo no nkyɛn kɔka kyerɛɛ no sɛ ɔmfa nhoma ketewa no mma me. Ɛnna ɔka kyerɛɛ me sɛ: “Gye na di,+ na ɛbɛyɛ nwenenwene wɔ wo yam, nanso w’anom de, ɛbɛyɛ fremfrem sɛ ɛwo.” 10 Ɛnna migyee nhoma ketewa no fii ɔbɔfo no nsam dii,+ na ɛyɛɛ fremfrem sɛ ɛwo+ wɔ m’anom; nanso midi wiei no, ɛyɛɛ nwene wɔ me yam. 11 Na wɔka kyerɛɛ me sɛ: “Ɛsɛ sɛ wohyɛ nnipa ne aman ne kasa ne ahene pii ho nkɔm bio.”+


1 Paulo, Kristo Yesu somafo,+ sɛnea yɛn Agyenkwa+ Nyankopɔn+ ne Kristo Yesu a ɔyɛ yɛn anidaso+ no ahyɛ, 2 de kɔma Timoteo+ a ɔyɛ ɔba+ pa wɔ gyidi mu: Agya Onyankopɔn ne yɛn Awurade Kristo Yesu adom, mmɔborɔhunu, ne asomdwoe nka wo.+ 3 Sɛnea bere a merebɛkɔ Makedonia+ no mesrɛɛ wo sɛ tena Efeso no, saa ara na seesei nso meresrɛ wo na woatu ebinom fo+ sɛ ɛnsɛ sɛ wɔkyerɛkyerɛ nkyerɛkyerɛ foforo+ 4 anaa wotie atosɛm+ ne abusua santen ho nsɛm a enkosi hwee,+ na ɛde nsɛmmisa a ɛsɛe bere mmom na ɛba sen sɛ ɛbɛma wɔanya biribi afi Onyankopɔn hɔ de ahyɛ afoforo gyidi den no. 5 Nokwarem no, adwene a ɛwɔ ahyɛde yi akyi ne ɔdɔ+ a efi koma a emu tew,+ ahonim+ pa ne gyidi a nyaatwom+ nnim mu. 6 Ebinom aman+ afi eyinom ho kɔ nsɛnhuhuw+ so, 7 na wɔpɛ sɛ wɔyɛ mmarakyerɛfo,+ nanso wɔnte nsɛm a wɔka no ne nea wogye gyina mu denneennen no ase. 8 Yenim sɛ Mmara no ye,+ bere a obi di ho dwuma sɛnea ɛsɛ no,+ 9 na ɛsɛ sɛ ohu nokwasɛm yi sɛ, ɛnyɛ treneefo nti na wɔyɛ mmara, na mmom mmaratofo+ ne asobrakyefo,+ amumɔyɛfo ne nnebɔneyɛfo, wɔn a wonni adɔe,+ wɔn a wommu akronkronne, wɔn a wokum wɔn agyanom anaa wɔn nanom, awudifo, 10 aguamammɔfo,+ mmarima a wɔne mmarima da, wɔn a wɔkyere nkurɔfo sie, atorofo, wɔn a wɔka ntanhunu,+ ne biribi foforo biara a etia+ nkyerɛkyerɛ pa,+ 11 sɛnea anigye+ Nyankopɔn no anuonyam asɛmpa a wɔde ahyɛ me nsa+ no te no. 12 Meda yɛn Awurade Kristo Yesu a ɔhyɛɛ me den no ase, efisɛ wabu me ɔnokwafo+ de me ahyɛ ɔsom adwuma bi mu,+ 13 ɛwom, bere bi a atwam no na meyɛ mmusubɔfo, metaa nkurɔfo,+ na meyɛɛ aniammɔho.+ Nanso wohuu me mmɔbɔ,+ efisɛ na minnim nea mereyɛ,+ na gyidi a na minni nti na meyɛɛ saa. 14 Nanso yɛn Awurade adom dɔɔso boroo so,+ a gyidi ne ɔdɔ a ɛwɔ Kristo Yesu mu+ ka ho. 15 Nokwasɛm a ɛsɛ sɛ wogye tom koraa+ ne sɛ Kristo Yesu baa wiase begyee nnebɔneyɛfo+ nkwa. Me na midi kan wɔ wɔn a wɔte saa no mu.+ 16 Nanso, wohuu me mmɔbɔ+ sɛnea ɛbɛyɛ a Kristo Yesu bɛfa me a midi kan no so ayi n’abodwokyɛre nyinaa adi, de ayɛ nhwɛso ama wɔn a wobegye no adi+ anya daa nkwa+ no. 17 Na nidi ne anuonyam nka mmeresanten Hene+ a ɔmporɔw+ na wonhu no+ a ɔyɛ Onyankopɔn koro+ pɛ no daa daa.+ Amen. 18 Me ba Timoteo, ahyɛde+ yi na mede hyɛ wo nsa, sɛnea nkɔmhyɛ+ a ɛfa wo ho tẽẽ no kyerɛ no, na woafa eyinom so akɔ so ako ɔko pa+ no, 19 bere a wukura gyidi ne ahonim pa+ a ebinom apia ato nkyɛn+ ama wɔn gyidi agu asu+ no mu no. 20 Wɔn mu binom ne Himeneo+ ne Aleksandro,+ na mede wɔn ama Satan+ na nteɛso ama wɔasua sɛ ɛnsɛ sɛ wɔka abususɛm.+


2 Samuel 7 NIV - 2 Samuel 7 ASCB\nOnyankopɔn Hyɛ Dawid Ɛbɔ\n1Ɛberɛ a wɔbɔɔ ɔhene no atenaseɛ wɔ nʼahemfie na Awurade ama asomdwoeɛ aba asase no so no, 2Dawid frɛɛ nkɔmhyɛni Natan sɛ, “Hwɛ, mete ahemfie a wɔde ntweneduro asi mu, na Onyankopɔn Adaka no nso si ntomadan mu.”\n3Na Natan buaa ɔhene no sɛ, “Biribiara a woadwene ho sɛ wobɛyɛ no, kɔ so na yɛ, na Awurade ka wo ho.”\n4Na anadwo no, Awurade asɛm baa Natan so sɛ,\n5“Kɔka kyerɛ me ɔsomfoɔ Dawid sɛ, ‘Sɛdeɛ Awurade seɛ nie: Wone obi a ɛsɛ sɛ wosi ɛdan ma me na metena mu anaa? 6Ɛfiri ɛberɛ a mede Israelfoɔ firi Misraim baeɛ de bɛsi ɛnnɛ no, mentenaa ɛdan mu da. Daa wɔtu mʼase firi beaeɛ kɔ beaeɛ. 7Ɛberɛ biara a wɔtu mʼase a Israelman nyinaa ka me ho no, motee sɛ mebisaa wɔn sodifoɔ, wɔn a mehyɛ wɔn sɛ wɔnhwɛ me nkurɔfoɔ Israelfoɔ no sɛ, “Adɛn enti na momfaa ntweneduro nsii fie mmaa me da?” ’\n8“Afei, kɔka kyerɛ me ɔsomfoɔ Dawid sɛ, ‘Sɛdeɛ Awurade Otumfoɔ seɛ nie: Meyii wo firii mmoa adidibea ne nnwan akyidie mu, de wo bɛsii me nkurɔfoɔ Israel so ɔhene. 9Na baabiara a wokɔ no, meka wo ho, na matwa wʼatamfoɔ nyinaa afiri wʼanim. Na mɛma wɔagye din wɔ asase yi nyinaa so. 10Na mapɛ tenaberɛ ama me nkurɔfoɔ Israel; beaeɛ bi a ɛwɔ banbɔ a obiara renha wɔn. Ɛhɔ bɛyɛ wɔn ankasa asase a aman amumuyɛfoɔ renhyɛ wɔn so, sɛdeɛ wɔyɛɛ wɔ ɛberɛ bi a atwam no, 11ɛfiri ɛberɛ a mepaa atemmufoɔ sɛ wɔnni me nkurɔfoɔ so no. Mɛsane ama mo banbɔ afiri mo atamfoɔ nyinaa nsam.\n“ ‘Na Awurade aka akyerɛ wo sɛ, ɔno Awurade na ɔbɛkyekyere efie ama wo; ahemfo ntoatoasoɔ efie. 12Na sɛ wo nna to twa a, mɛma wʼaseni a ɔfiri wʼasenem adi wʼadeɛ, na matim nʼahemman ase. 13Ɔno ne obi a ɔbɛsi dan de me din ato so. Na matim nʼahemman mu ahennwa ase afebɔɔ. 14Mɛyɛ nʼagya, na wayɛ me ba. Sɛ ɔyɛ bɔne a, mɛma aman bi atwe nʼaso. 15Nanso, merenyi me dɔ mfiri ne so da, sɛdeɛ meyi mefirii Saulo a meyii no firii wʼanim no so ansa na wobɛdii nʼadeɛ no. 16Wo fie ne wʼahemman bɛtim wɔ mʼanim afebɔɔ; na wʼahennwa bɛtena hɔ daa.’ ”\n17Natan kaa saa adiyisɛm yi nyinaa kyerɛɛ Dawid.\nDawid Aseda Mpaeɛbɔ\n18Na ɔhene Dawid kɔtenaa Awurade anim bɔɔ mpaeɛ sɛ,\n“Ao, Awurade Otumfoɔ, mene hwan, na me fiefoɔ yɛ ɛdeɛn a wode me abɛduru ɛnnɛ? 19Na afei Otumfoɔ Awurade, yeinom nyinaa akyi no, woka sɛ wobɛma me ahennie a ɛte hɔ daa. Woyɛ nnipa nyinaa sei anaa, Ao Awurade Otumfoɔ?\n20“Ɛdeɛbɛn bio na mɛtumi aka? Ɛfiri sɛ, wonim sɛdeɛ wʼakoa teɛ, Ao Awurade Otumfoɔ. 21Wʼasɛm ne wo pɛ mu enti, woayɛ nneɛma kɛseɛ yi nyinaa akyerɛ wo ɔsomfoɔ.\n22“Wo kɛseyɛ yɛ kokuroo, Ao Awurade Otumfoɔ! Obi biara nte sɛ wo, Onyankopɔn bi nni hɔ sɛ wo, na yɛntee onyame foforɔ bi mpo ho asɛm! 23Ɔman bɛn na ɛwɔ asase yi so a ɛte sɛ Israel? Ɔman foforɔ bɛn na woayi no afiri nkoasom mu de wɔn ayɛ wo ɔman? Ɛberɛ a woyii wo nkurɔfoɔ firii Misraim no, wogyee edin. Woyɛɛ anwanwadeɛ akɛseɛ de pamoo aman ne ahoni ahodoɔ a na wɔyɛ akwansideɛ ma wo nkurɔfoɔ. 24Woatim wo nkurɔfoɔ Israel sɛ wʼankasa wʼadeɛ afebɔɔ, na wo Ao Awurade, woabɛyɛ wɔn Onyankopɔn.\n25“Na afei, Awurade Onyankopɔn, di ɛbɔ a wohyɛ faa wʼakoa ne ne mʼabusuafoɔ ho no so. Ma ɛnyɛ bɔhyɛ a ɛbɛtena hɔ daa. 26Na ma wo din nkron afebɔɔ na ewiase nyinaa nka sɛ, ‘Awurade Otumfoɔ yɛ Israel so Onyankopɔn.’ Na ma wo ɔsomfoɔ Dawid ahennie ase ntim wɔ wʼanim.\n27“Ao, Awurade Otumfoɔ, Israel Onyankopɔn, masi me bo abɔ saa mpaeɛ yi ɛfiri sɛ woakyerɛ sɛ wobɛkyekyere fie a ɛyɛ daa ahennie ama me. 28Ao, Awurade Otumfoɔ, woyɛ Onyankopɔn! Wo nsɛm mu wɔ ahotosoɔ, na woahyɛ wo ɔsomfoɔ nnepa ho bɔ. 29Afei, ma ɛnyɛ wo pɛ sɛ wobɛhyira wʼakoa fie so, na atoa so afebɔɔ wɔ wʼanim, na wo, Ao Awurade Otumfoɔ, woakasa, na wo nhyira a wode bɛhyira wo ɔsomfoɔ fie no bɛyɛ daapem nhyira.”\nASCB : 2 Samuel 7


Sɛnea Wobɛtete Wo Babun | Mmoa a Wɔde Ma Abusua No\nKENKAN WƆ Afrikaans Albanian Amharic Arabic Armenian Bislama Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Croatian Czech Danish Dutch Efik English Estonian Ewe Finnish French Georgian German Greek Hebrew Hiligaynon Hindi Hungarian Icelandic Igbo Iloko Indonesian Italian Japanese Kinyarwanda Kirghiz Kirundi Korean Lingala Lithuanian Macedonian Malagasy Myanmar Norwegian Pangasinan Polish Portuguese Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Swahili Swedish Tagalog Tahitian Thai Tigrinya Tsonga Tswana Turkish Twi Ukrainian Xhosa Zulu\nAbusua no ahyɛ sɛ ɛbɛbɔ anadwo 9:00 no, na obiara adum ne fon, nanso nnawɔtwe yi, woakyere wo babea mprenu sɛ ɔresɛnde text akɔma obi anadwo dasum. Sɛ wo babarima pue a, ɛsɛ sɛ ɛbɛbɔ anadwo nnɔn 10:00 no na wabedu fie, nanso ɛnnɛra anadwo nso—11:00 bɔe ansa na ɔreba fie.\nƐwom, wo ba no adi mfomso. Nanso ɛsɛ sɛ wudi kan hu nea enti a ɔtaa bu wo mmara so. Dɛn ntia? Ebia na nea wususuw sɛ ɛyɛ aniammɔho no nte saa koraa.\nBere a nneɛma mu nna hɔ. Mmabun binom hyɛ da bu wɔn ani gu mmara so de hwɛ nea ebefi mu aba. Sɛ nhwɛso no, sɛ ɔwofo bi akyerɛ asotwe a ɔde bɛma ne ba wɔ bɔne pɔtẽẽ bi ho a, abofra no nso bɛsɔ ɔwofo no ahwɛ sɛ ɔbɛyɛ nea waka no anaa. So yebetumi aka sɛ mmabun a wɔte saa no yɛ atuatewfo? Ɛnte saa ankasa. Nokwasɛm ne sɛ, sɛ awofo amma nneɛma mu anna hɔ anaa wɔamfa wɔn nan ansi fam bere a wɔn mmabun abu wɔn ani agu mmara bi so no ho a, mmofra no remfa nneɛma aniberesɛm.\nKateeyɛ. Awofo binom bɔ mmɔden sɛ wɔbɛhyehyɛ mmara pii de akyekyere wɔn mma. Sɛ abofra no bu mmara no so a, ɔwofo no bo fuw na ɔhyɛ mmara pii mpo ka ho. Nanso, mpɛn pii no, ɛno sɛe asɛm no koraa. Nhoma bi kyerɛkyerɛ mu sɛ: “Mpɛn dodow a wobɔ mmɔden sɛ wobɛhyɛ wo ba no so no, dodow no ara na ɔno nso tew atua.” Ɛde ka ho sɛ: “Nhyɛso no te sɛ nea worebɔ mmɔden de bɔta a akyenkyen ayɛ paanoo a ɛyɛ mmerɛw anim: ɛma paanoo no bubu, enti wobɔ mmɔden sɛ dɛn ara a, ɛrenkosi hwee.”—Parent/Teen Breakthrough.\nNteɛso a ɛfata betumi aboa. Ɛsono “asotwe”—a ɛno ma obi hu amane—ɛnna ɛsono “nteɛso” a nea ɛkyerɛ ankasa ne sɛ wobɛkyerɛkyerɛ obi. Enti wobɛyɛ dɛn akyerɛkyerɛ wo babun ma wadi wo mmara so?\nMa nneɛma mu nna hɔ. Ɛsɛ sɛ mmabun hu nea wɔhwehwɛ fi wɔn hɔ ankasa ne nea ebefi asoɔden a wɔbɛyɛ no mu aba.—Bible nnyinasosɛm: Galatifo 6:7.\nNyansahyɛ: Kyerɛw mmara a woahyehyɛ wɔ wo fie no. Afei bisa wo ho sɛ: ‘Mmara no dɔɔso dodo? Anaasɛ ɛnnɔɔso? Mmara no bi wɔ hɔ a ɛho nhia bio? So ɛsɛ sɛ mesakra mmara no mu esiane me ba no mmɔdenbɔ nti?’\nDi w’asɛm so. Fa no sɛ nnawɔtwe a etwaam no, wo ba yɛɛ bɔne bi nanso woanka ho hwee. Sɛ ɔyɛ bɔne koro no ara nnawɔtwe yi na wotwe n’aso a, ebetumi ama n’adwene atu afra.—Bible nnyinasosɛm: Mateo 5:37.\nNyansahyɛ: Bɔ mmɔden sɛ wode “bɔne” a ɔbɛyɛ no ho asotwe a ɛfata bɛma no. Sɛ nhwɛso no, sɛ wo babun anni bere a ɛsɛ sɛ ɔde ba fie no so, na wosan de bere a wode maa no kan no si hɔ bio de twe n’aso a, ne kwan so ara ne no.\nDa ntease adi. Bere a wo babun redi mmara horow a wode ama no so no, kɔ so sesa nneɛma mu ma onhu sɛ w’asɛm nyɛ den.—Bible nnyinasosɛm: Filipifo 4:5.\nNyansahyɛ: Wo ne wo babun no ntena ase nsusuw mmara ahorow no ho. Wubetumi mpo ama wakyerɛ asotwe a ɛsɛ sɛ wode ma no bere a wabu mmara bi so no. Sɛ wo ne wo mma bom hyehyɛ mmara a, ɛyɛ mmerɛw sɛ wobedi so.\nMa onnya suban pa. Ɛnyɛ botae no ara ne sɛ wobɛboa wo ba no ma wadi w’ahyɛde so, na mmom sɛ obenya ahonim pa—nkate a ɛma obi hu papa ne bɔne. (Hwɛ adaka “Boa no Ma Onnya Suban Pa.”)—Bible nnyinasosɛm: 1 Petro 3:16.\nNyansahyɛ: Hwehwɛ mmoa fi Bible mu. Emu na wubetumi anya “nteɛso a ɛma nhumu,” na emu nyansa betumi ama ‘ogyimfo asua anitew, na aberante anaa ababaa anya nimdeɛ na wafa adwene.’—Mmebusɛm 1:1-4.\n“Momma mo Yiw nyɛ yiw, na mo Dabi nyɛ dabi.”—Mateo 5:37.\n“Momma nnipa nyinaa nhu mo ntease.”—Filipifo 4:5.\nBOA NO MA ONNYA SUBAN PA\nBoa wo ba ma onsusuw suban a ɔbɛpɛ sɛ afoforo de hu no ho. Sɛ mmofra hyia nsɛnnennen a, wobetumi asua ɔkwan a wɔbɛfa so asisi gyinae pa bere a wobisa wɔn ho nsɛm a edidi so yi no:\nOnipa bɛn na mepɛ sɛ meyɛ?—Kolosefo 3:10.\nSɛ onipa a okura Kristo su hyia nsɛnnennen yi a, dɛn na ɔbɛyɛ?—Mmebusɛm 10:1.\nYɛwɔ mmarima ne mmea pii a wɔbɔɔ bra pa ne wɔn a wɔammɔ bra pa ho kyerɛwtohɔ wɔ Bible mu. (1 Korintofo 10:11; Yakobo 5:10, 11) Fa nhwɛso ahorow yi boa wo babarima anaa wo babea ma onnya suban pa.


Bible Mu Nsɛm Farao Dae Ahorow - Yehowa Adansefo Intanɛt Dwumadibea\nMFE abien twaam, ná Yosef da so da afiase. Nsahyɛfo no nkaee no. Afei da koro anadwo Farao soo adae soronko abien, na na ontumi nhu nea ɛkyerɛ. Wuhu sɛ ɔda hɔ? Ade kyee no Farao frɛɛ n’anyansafo na ɔkaa dae a ɔsoe no kyerɛɛ wɔn. Nanso wɔantumi ankyerɛ no dae no ase.\nAfei nsahyɛfo no kaee Yosef. Ɔka kyerɛɛ Farao sɛ: ‘Bere a meda afiase no na ɔbarima bi wɔ hɔ a otumi kyerɛ dae ase.’ Farao ma wokoyii Yosef bae ntɛm ara.\nFarao kaa ne dae no kyerɛɛ Yosef: ‘Mihuu anantwi akɛse ason a wɔadɔ fɛfɛ. Afei mihuu anantwi ason a wɔafomfɔn. Na wɔn a wɔafomfɔn no memmenee anantwi a wɔadɔ no.\n‘Me dae a etia abien no mu no, mihuu awi mmɛtem ason a ayɛ fɛfɛɛfɛ wɔ nan koro so. Afei mihuu awi mmɛtem ntrantraa ason a ahow. Na awi mmɛtem ntrantraa no fii ase memmenee awi mmɛtem ason a ayɛ fɛfɛɛfɛ no.’\nYosef ka kyerɛɛ Farao sɛ: ‘Adae abien no kyerɛ ade koro. Anantwi ason a wɔadɔ ne awi mmɛtem ason a ayɛ fɛfɛɛfɛ no kyerɛ mfe ason, na anantwi ason a wɔafomfɔn ne awi mmɛtem ntrantraa ason no kyerɛ mfe ason foforo. Mfe ason bɛba a aduan bɛba pii wɔ Misraim. Na mfe ason nso bɛba a aduan remma koraa.’\nEnti Yosef ka kyerɛɛ Farao sɛ: ‘Paw onyansafo na ɔnhwɛ mma wɔmmoaboa aduan ano nsie wɔ mfe ason a aduan pii bɛba no mu. Eyi bɛma nkurɔfo anya aduan wɔ mfe ason a aduan remma no mu.’\nFarao ani gyee ho. Farao paw Yosef sɛ ɔnhwɛ mma wɔmmoaboa aduan ano nsie. Yosef bɛyɛɛ onipa titiriw a odi Farao akyi pɛɛ wɔ Misraim.\nMfe awotwe akyi, wɔ ɔkɔm bere no mu no, Yosef hui sɛ mmarima bi reba. Wunim nnipa ko a wɔyɛ? Wɔyɛ ne nuanom mpanyimfo 10 no! Wɔn agya Yakob asoma wɔn aba Misraim efisɛ wɔn aduan resa wɔ Kanaan. Yosef huu ne nuanom no, nanso wɔanhu no. Wunim nea enti? Efisɛ wayɛ panyin, na wahyɛ atade a ɛyɛ soronko.\nYosef kaee sɛ bere a ɔyɛ abofra no ɔsoo dae sɛ ne nuanom rekotow no. Wokae sɛ woakenken ho ade? Enti Yosef hui sɛ Onyankopɔn na ɔsomaa no baa Misraim esiane biribi pa nti. Dɛn na wususuw sɛ Yosef yɛe? Ma yɛnhwɛ.\nDɛn na ɛtoo Farao da koro anadwo bi?\nƐyɛɛ dɛn na afei de nsahyɛfo no kaee Yosef?\nSɛ wohwɛ mfonini no a, adae abien bɛn na Farao soe?\nYosef kae sɛ adae no kyerɛ dɛn?\nƐyɛɛ dɛn na Yosef bɛyɛɛ onipa titiriw a odi Farao akyi pɛɛ wɔ Misraim?\nAdɛn nti na Yosef nuanom no kɔɔ Misraim, na adɛn nti na wɔanhu no?\nDae bɛn na Yosef kaee, na ɛboa no ma ɔtee dɛn ase?\nKenkan Genesis 41:1-57.\nƆkwan bɛn so na Yosef de anuonyam maa Yehowa, na Kristofo bɛyɛ dɛn asuasua nea ɔyɛe no nnɛ? (Gen. 41:16, 25, 28; Mat. 5:16; 1 Pet. 2:12)\nƆkwan bɛn so na aduan a ebuu so wɔ Misraim ne ɔkɔm mmere a edii hɔ no ma nsonsonoe a ɛwɔ honhom fam tebea a Yehowa nkurɔfo wom nnɛ no ne Kristoman de ntam no da adi? (Gen. 41:29, 30; Amos 8:11, 12)\nKenkan Genesis 42:1-8 ne 50:20.\nSɛ ɛyɛ amanne sɛ obi dibea nti wɔkotow no de kyerɛ obu ne nidi a, ɛyɛ bɔne ma Yehowa asomfo sɛ wɔbɛyɛ saa anaa? (Gen. 42:6)


1 Timoteo 5 APSD-CEB - 1 Timoteo 5 ASCB\n1Nka akɔkoraa anim, na mmom, hyɛ no nkuran, sɛdeɛ wobɛyɛ ama wʼagya. Sɛdeɛ wobɛyɛ wo nuabarima no saa ara na fa yɛ mmabunu, 2yɛ mmaa mpanimfoɔ sɛ wo maamenom, na mmabaawa nso, fa wɔn sɛ wo nnuammaa wɔ kronnyɛ mu.\n3Ma wʼani nku mmaa akunafoɔ a wɔnni ahwɛfoɔ ho. 4Sɛ okunafoɔ bi wɔ mma anaa mmanana a, deɛ ɛdi ɛkan no, ɛsɛ sɛ wɔfa nyamesom pa so de som wɔn abusua de tua wɔn awofoɔ ne nananom ka, ɛfiri sɛ, sɛ wɔyɛ saa a na ɛsɔ Onyankopɔn ani. 5Ɔbaa a ɔyɛ okunafoɔ ampa ara no a ɔnni obi a ɔhwɛ no no de nʼanidasoɔ nyinaa ahyɛ Onyankopɔn mu, enti anadwo ne awia, ɔkɔ so bɔ mpaeɛ srɛ ne mmoa. 6Nanso, sɛ okunafoɔ bi de ne ho ma ewiase a, na ɔyɛ teaseawuo. 7Ka saa mmara yi kyerɛ wɔn na obi annya wo ho mfomsoɔ. 8Na sɛ obi nhwɛ ne fiefoɔ, ne titire no, ɔno ara nʼabusuafoɔ a, na wabu ne gyidie so. Sɛ ɛba saa a, ɔyɛ onipa bɔne sene deɛ ɔnnye nni no.\n9Mfa okunafoɔ biara a ɔnni mmoroo mfeɛ aduosia din nka akunafoɔ din ho. Asɛm a ɛka ho ne sɛ, ɛsɛ sɛ ɔyɛ obi a wadi ne kunu nokorɛ, 10na afei wagye din wɔ nneyɛeɛ pa ho. Ɛsɛ sɛ ɔyɛ ɔbaa a watete ne mma yie na ɔgyee ahɔhoɔ wɔ ne fie na ɔhohoroo Awurade nkurɔfoɔ nan ase na ɔboaa ahokyerefoɔ na ɔde ne ho maa nnwuma pa ahodoɔ nyinaa.\n11Mfa akunafoɔ nkumaa no din nka wɔn ho. Ɛfiri sɛ, sɛ ɛba sɛ wɔpɛ sɛ wɔsane ware a, wɔte wɔn ho firi Kristo ho 12na ɛma wɔdi fɔ sɛ wɔabu wɔn bɔhyɛ a ɛdi ɛkan so. 13Ɛno akyi, wɔsɛe wɔn berɛ kɔ afieafie mu na deɛ ɛnyɛ koraa ne sɛ, wɔdi nsekuro yɛ pɛrepɛre, ka nsɛm a anka ɛnsɛ sɛ wɔka. 14Enti me pɛ ne sɛ, akunafoɔ nkumaa no bɛware, awo mma na wɔahwɛ wɔn afie sɛdeɛ ɛbɛyɛ a atamfoɔ nnya wɔn ho ɛkwan nka nsɛm ntia wɔn. 15Akunafoɔ bi de wɔn ho ama ɔbonsam dada.\n16Sɛ ɔbaa ogyidini bi wɔ akunafoɔ wɔ nʼabusua mu a, ɛsɛ sɛ ɔhwɛ wɔn yie na wɔamfa adesoa bi ammɛto asafo no so na asafo no atumi ahwɛ akunafoɔ a aka wɔn nko no.\nWɔnhwɛ Asɛmpaka Yie\n17Mpanimfoɔ a wɔhwɛ asafo no so yie no, ɛsɛ sɛ wɔdwene wɔn ho na wɔde anidie mmɔho ma wɔn; ne titire no wɔn a wɔka asɛm no na wɔsane kyerɛkyerɛ nso. 18Ɛfiri sɛ, Atwerɛsɛm no ka sɛ, “Nkyekyere nantwie a ɔsi aburoo no ano!” Bio, “Odwumayɛfoɔ akatua fata no!” 19Ntie asɛmmɔne a obi ka to ɔpanin bi so no, gye sɛ adansefoɔ baanu anaa baasa de saa asɛm no bɛto wʼanim. 20Wɔn a wɔyɛ bɔne nyinaa no, ka wɔn anim badwam na abɔ afoforɔ hu. 21Megyina Onyankopɔn ne Kristo Yesu ne abɔfoɔ kronkron anim ka sɛ, di saa mmara a mahyɛ wo yi nyinaa so a nhwɛanimu biara nni mu.\n22Sɛ ɛhia sɛ wode wo nsa gu obi so wɔ Awurade dwumadie no mu a, mpepere ho. Twe wo ho firi bɔne a ɔfoforɔ yɛ ho na ma wo ho nte.\n23Nnom nsuo nko ara, na mmom, wo yafunu ne wo yadeɛ a wotaa yare enti, ɛyɛ a nom bobesa kakraa bi.\n24Nnipa bi bɔne a wɔyɛ no da adi pefee na saa bɔne no di wɔn anim de wɔn kɔ atemmuo mu, nanso afoforɔ bi wɔ hɔ a wɔn bɔne da adi akyire yi. 25Saa ara nso na nneyɛeɛ payɛ no da adi pefee. Na deɛ ɛnna adi pefee no mpo ntumi nhinta.\nASCB : 1 Timoteo 5


Elihu kae sɛ Onyankopɔn bu atɛntrenee, na n’akwan teɛ (1-37)\nHiob kae sɛ Onyankopɔn abu no atɛnkyea (5)\nNokware Nyankopɔn no rentumi nyɛ bɔne da (10)\nHiob nni nimdeɛ (35)\n34 Ɛnna Elihu toaa so kae sɛ: 2 “Muntie me nsɛm, mo a munim nyansa;Muntie me, mo a mowɔ nimdeɛ pii. 3 Efisɛ aso na ɛsɔ nsɛm hwɛ,Sɛnea tɛkrɛma* ka aduan hwɛ no. 4 Momma yɛn ankasa nhwehwɛ mu nhu nea ɛteɛ;Momma yɛn ara yɛnkyerɛ nea eye ma yɛn. 5 Efisɛ Hiob aka sɛ, ‘M’asɛm yɛ dɛ,+Nanso Onyankopɔn ne me anni no yiye.+ 6 Mohwɛ a, medi atoro sɛnea ɛbɛyɛ a wɔremfa atemmu a ɛfata mma me anaa? Mentoo mmara biara, nanso me kuru nni aduru.’+ 7 Ɔbarima bɛn na ɔte sɛ HiobA ɔnom animtiaabu sɛ nsu? 8 Ɔne abɔnefo reyɛ ayɛ pɛ,Na ɔne amumɔyɛfo reyɛ afa ɔkwan baako so.+ 9 Efisɛ waka sɛ, ‘Sɛ ɔbarima bɔ mmɔden sɛ ɔbɛyɛ nea ɛsɔ Onyankopɔn ani a,+Ɔrennya mfaso biara.’ 10 Enti mo a mowɔ ntease,* muntie m’asɛm yi: Ɛrentumi mma da sɛ nokware Nyankopɔn no bɛyɛ bɔne!+Na ɛrentumi mma da sɛ ade nyinaa so Tumfo no bɛyɛ adebɔne!+ 11 Nea onipa yɛ no, ɛno na ɔhwɛ ho tua no ka,+Na sɛnea onipa akwan te no, ɛho nsunsuanso na ɔde ba no so. 12 Ampa, Onyankopɔn nyɛ bɔne,+Na ade nyinaa so Tumfo no mmu atɛnkyea.+ 13 Hena na ɔde wiase hyɛɛ ne nsa?Na hena na ɔde wiase* nyinaa maa no sɛ ɔnhwɛ so? 14 Sɛ ɔde n’ani* si nnipa so,Na ɔboaboa wɔn honhom ne wɔn ahome ano ba ne nkyɛn a,+ 15 Nnipa* nyinaa bɛsɛe,Na adasamma bɛsan akɔ dɔte mu.+ 16 Enti sɛ wowɔ ntease a, tie eyi;Yɛ aso tie nea mereka yi. 17 Nea okyi atɛntrenee na ɛsɛ sɛ odi tumi anaa?Anaa otumfo a ɔteɛ no, wubebu no fɔ? 18 Wubetumi aka akyerɛ ɔhene sɛ, ‘Woyɛ onipahunu’? Anaa wobɛka akyerɛ atitiriw sɛ, ‘Moyɛ abɔnefo’?+ 19 Obi wɔ hɔ a ɔnhwɛ abirɛmpɔn anim nsen nnipa foforo,Na ommu osikani nsen ohiani,*+Efisɛ wɔn nyinaa yɛ ne nsa ano adwuma.+ 20 Wotumi wu prɛko pɛ,+ anadwo dasum;+Wɔwosow biribiribiri, na wowu;Atumfo mpo, woyi wɔn fi hɔ, nanso ɛnyɛ nnipa nsa na ɛyɛ.+ 21 Efisɛ Onyankopɔn ani tua onipa akwan,+Na Ohu anammɔn a otu biara. 22 Esum anaa esum kabii biara nni hɔA abɔnefo betumi de wɔn ho akosie mu.+ 23 Efisɛ Onyankopɔn nhyɛɛ bere mmaa onipa biaraSɛ ɔmmra n’anim mma ommu no atɛn. 24 Obubu atumfo, na enhia sɛ ɔhwehwɛ wɔn asɛm mu ansa;Na ɔde nnipa foforo si wɔn anan.+ 25 Efisɛ onim nea wɔreyɛ,+Na otu wɔn ade so anadwo, na wobubu.+ 26 Wɔn bɔne nti, ɔbobɔ wɔnWɔ baabi a obiara behu,+ 27 Efisɛ wɔagyae n’akyi di,+Na wɔmfa n’akwan nyɛ hwee;+ 28 Wɔma ohiani su frɛ no,Na ɛma ɔte mmɔborɔwa nteɛm.+ 29 Sɛ Onyankopɔn yɛ komm a, hena na obetumi abu no fɔ? Sɛ ɔde n’anim sie a, hena na obetumi ahu no? Sɛ ɔde n’anim sie ɔman oo, sɛ ɔde sie onipa oo, ekosi hɔ ara. 30 Ɛremma onipabɔnefo* nni tumi,+Na ɛremma onipabɔnefo nsum nkurɔfo afiri. 31 Wohwɛ a, obi betumi aka akyerɛ Onyankopɔn sɛ,‘Menyɛɛ bɔne biara, nanso wɔatwe m’aso’?+ 32 Wohwɛ a, obi betumi aka sɛ, ‘Sɛ mayɛ biribi a minnim a, kyerɛ me;Sɛ mayɛ bɔne bi a, merenyɛ bio’? 33 Wopɛ sɛ ɔma wo akatua a wopɛ, bere a woapo n’atemmu? Wo ara na wobɛkyerɛ, na ɛnyɛ me. Enti nea wunim no yiye no, ka kyerɛ me. 34 Nnipa a wɔwɔ ntease*Ne ɔbarima nyansafo biara a ɔretie me no bɛka akyerɛ me sɛ, 35 ‘Ɛnyɛ nimdeɛ mu na Hiob kasa,+Na ɛnyɛ nhumu na ɔde kasa.’ 36 Ma wɔnsɔ Hiob nhwɛ* nkosi ase,Efisɛ ne nsɛm a ɔka no te sɛ nnipabɔnefo de! 37 Ɔde atuatew ka ne bɔne ho;+Ɔbɔ ne nsam kyerɛ yɛn de di yɛn ho fɛw,Na ɔka nsɛm pii tia nokware Nyankopɔn no!”+\n^ Anaa “asaase.”\n^ Nt., “ne koma.”\n^ Anaa “ommu otitiriw nsen mmɔborɔwa.”\n^ Ebetumi nso akyerɛ, “M’agya, ma wɔnsɔ Hiob nhwɛ.”


Hiob 40 | Intanɛt So Bible| Wiase Foforɔ Nkyerɛaseɛ\nYehowa bisaa no nsɛm foforo (1-24)\nHiob gye toom sɛ onni hwee ka (3-5)\n“Wubetumi anya asɛm aka wɔ m’atɛntrenee ho anaa?” (8)\nOnyankopɔn kaa sɛnea Behemot wɔ ahoɔden (15-24)\n40 Yehowa toaa so bisaa Hiob sɛ: 2 “Obi a ɔhwehwɛ mfomso betumi ne ade nyinaa so Tumfo no aham anaa?+ Ma nea ɔpɛ sɛ ɔteɛ Onyankopɔn no mmua.”+ 3 Ɛnna Hiob buaa Yehowa sɛ: 4 “Hwɛ! Memfata.+ Ɛdɛn na mede beyi wo ano? Mede me nsa ato m’ano.+ 5 Makasa pɛnkoro, na merenkasa bio;Makasa mprenu, na merenka hwee bio.” 6 Ɛnna Yehowa ka kyerɛɛ Hiob wɔ ahum no mu sɛ:+ 7 “Yɛ krado sɛ ɔbarima;Merebebisa wo nsɛm bi, na woayi me ano.+ 8 Wubetumi anya asɛm aka wɔ m’atɛntrenee ho anaa?* Wubebu me fɔ na ama woadi bem?+ 9 Wowɔ basa a ahoɔden wom te sɛ nokware Nyankopɔn no,+Anaa wo nne betumi abobom te sɛ ne nne?+ 10 Fa anuonyam ne kɛseyɛ hyehyɛ wo ho;Fa nidi ne ahoɔfɛ fura. 11 Yi abufuw kɛse a ɛwɔ wo mu no nyinaa bra;Hwɛ obiara a ɔyɛ ahantan na brɛ no ase. 12 Hwɛ obiara a ɔyɛ ahantan, na gu n’anim ase,Na tiatia abɔnefo so wɔ baabi a wogyina. 13 Fa wɔn nyinaa sie mfuturu mu;Kyekyere wɔn* wɔ ahintawee mu, 14 Na anka me koraa mɛka akyerɛ wo*Sɛ wo nsa nifa betumi agye wo. 15 Hwɛ Behemot.* Me na meyɛɛ no, ɛne wo nyinaa. Ɔwe wura sɛ nantwi. 16 Hwɛ ahoɔden a ɛwɔ n’asen mu,Na hwɛ n’ahoɔden a ɛwɔ ne yafunu ntini mu! 17 Ɔma ne dua mu yɛ den sɛ sida dua;Ne srɛ mu ntini abobare ho. 18 Ne nnompe te sɛ kɔbere dorobɛn;Ne nan te sɛ dade. 19 Onyankopɔn nnwuma nyinaa mu no, biribiara ne no nsɛ;*Ne Bɔfo no nko ara na obetumi de ne sekanakɔ no so. 20 Mmepɔw so na onya n’aduan;Ɛhɔ na wuram mmoa nyinaa di agoru. 21 Nsɔe nnua ase na ɔda,Demmire* nwini ne asaase a nsu taa so so* na ɔte. 22 Nsɔe nnua ma onya onwini,Na obon ano nnua twa ne ho hyia. 23 Asubɔnten rebu fa so denneennen mpo a, ne ho mpopo. Sɛ Yordan+ yiri sram so mpo a, onsuro. 24 Sɛ n’ani gu so a, obi betumi akyere no anaa?Na obi betumi de darewa* awura ne hwene mu?\n^ Anaa “Wubetumi aka sɛ mibu atɛnkyea anaa?”\n^ Nt., “wɔn anim.”\n^ Anaa “mɛkamfo wo.”\n^ Ɛbɛyɛ sɛ ɛyɛ susono.\n^ Nt., “ɔno na odi kan.”\n^ Anaa “ɔwora mu.”\n^ Nt., “afiri.”


Romafo 3 NA-TWI - Na sɛ saa na ɛte de a, na Yudaniyɛ - Bible Gateway\nRomafo 2Romafo 4\nRomafo 3 Nkwa Asem (NA-TWI)\n3 Na sɛ saa na ɛte de a, na Yudaniyɛ no ho mfaso ne dɛn? Onyankopɔn dom wɔn biribi sononko anaa? Biribi wɔ Yudafo twetiatwa no mu? 2 Yiw, sɛ woyɛ Yudani a, ɛho wɔ mfaso bebree. Nea edi kan no, Onyankopɔn de ne mmara hyɛɛ wɔn nsa sɛnea ɛbɛma wɔayɛ n’apɛde. 3 Ɛyɛ nokware sɛ na wɔn mu bi nni no nokware. Na di a na wonni Onyankopɔn nokware no kyerɛ sɛ obebu ne bɔ a wahyɛ wɔn no so anaa? 4 Dabida! ɛwom sɛ obiara yɛ ɔtorofo de, nanso Onyankopɔn nyɛ ɔtorofo. Wokae nea oyi fii Israel Nnwom mu a ɛfa eyi ho a ɛka se, Onyankopɔn nsɛm bɛyɛ nokware daa no?


Ɔde Kɔmaa Galatifo 4:1-31\nWɔnyɛ nkoa bio, wɔyɛ mma (1-7)\nNá Paul suro ma Galatifo no (8-20)\nHagar ne Sara gyina hɔ ma apam abien (21-31)\nYerusalem a ɛwɔ soro no yɛ yɛn maame, ɛde ne ho (26)\n4 Afei nea meka ne sɛ, sɛ obi a odi ade* yɛ abofra ketewa a, ɛmfa ho sɛ ɔyɛ nneɛma nyinaa wura no, nsonsonoe biara nna ɔne akoa ntam, 2 na mmom mmofra so ahwɛfo ne afiehwɛfo na wɔkyerɛ no nea ɔnyɛ kosi da a n’agya ahyɛ ato hɔ. 3 Yɛn nso, bere a yɛyɛ mmofra no, wiase no nneɛma hunu de yɛn yɛɛ nkoa.+ 4 Nanso bere a wɔahyɛ no soe pɛpɛɛpɛ no, Onyankopɔn somaa ne Ba ma ɔbea woo no+ wɔ mmara ase+ 5 sɛ ɔmmɛtɔ wɔn a wɔwɔ mmara ase+ no, na Onyankopɔn de wɔn ayɛ ne mma.+ 6 Na esiane sɛ moyɛ Onyankopɔn mma nti, wasoma ne Ba no honhom+ aba yɛn komam,+ na ɛteɛm sɛ: “Abba!”* kyerɛ sɛ, “Agya.”+ 7 Enti wonyɛ akoa bio, na mmom woyɛ ɔba; na sɛ woyɛ ɔba de a, ɛnde na wonam Onyankopɔn so yɛ obi a odi ade* nso.+ 8 Nanso bere a na munnim Onyankopɔn no, moyɛɛ nkoa maa wɔn a wɔnyɛ anyame. 9 Na afei a moabehu Onyankopɔn, anaasɛ afei a Onyankopɔn ahu mo yi, adɛn nti na moresan akɔyɛ nneɛma hunu+ a mfaso biara nni so, na mopɛ sɛ ɛde mo yɛ nkoa bio?+ 10 Nna ne abosome ne mmere ne mfirihyia na mudi no frenkyemm.+ 11 Misuro sɛ ɔkwan bi so no, mabrɛ mo ho kwa. 12 Anuanom, mesrɛ mo, monyɛ sɛ me, efisɛ me nso bere bi na mete sɛ mo,+ na bere a mebaa mo nkyɛn no, moanyɛ me bɔne biara. 13 Nanso munim sɛ honam mu yare bi nti na bere a edi kan no, minyaa kwan kaa asɛmpa no kyerɛɛ mo. 14 Ɛwom, nea ɛyɛɛ me ɔhonam mu no, na ɛyɛ sɔhwɛ ma mo, nanso moammu me animtiaa anaa moammu me sɛ atantanne;* mmom no mugyee me sɛ Onyankopɔn bɔfo, mugyee me sɛ Kristo Yesu. 15 Anigye a na mowɔ no afa he? Efisɛ migye di paa sɛ, munyae a, anka mubetutu mo aniwa mpo ama me.+ 16 Nokware a meka kyerɛ mo nti madan mo tamfo anaa? 17 Wɔn ani abere pɛ sɛ wonya mo kɔ wɔn afã, nanso ɛnyɛ adwempa ntia; mmom wɔpɛ sɛ wɔsɛe me ne mo ntam, na ama moakodi wɔn akyi. 18 Nanso sɛ obi kura adwempa na ɔpɛ sɛ mo ne no yɛ baako a, asɛm biara nni ho; mmom ɛsɛ sɛ ɔyɛ saa bere nyinaa, na ɛnyɛ bere a mewɔ mo nkyɛn nko. 19 Me mma nkumaa,+ mo nti mete yaw te sɛ ɔbea a awo aka no, na yaw no bɛkɔ so akosi sɛ mobɛyɛ sɛ Kristo. 20 Me yam a, anka saa bere yi mewɔ mo nkyɛn rekasa ɔkwan foforo so, efisɛ mo nti, minhu nea menyɛ. 21 Mo a mopɛ sɛ mudi mmara no so no, monka ma mintie, munnim nea Mmara no aka? 22 Wɔakyerɛw wom sɛ Abraham woo mma mmarima baanu, ɔbaako yɛ abaawa no ba,+ na ɔbaako yɛ ɔbea a ɔde ne ho no ba;+ 23 sɛnea wɔwo abofra biara no, saa na wɔwoo abaawa no ba no;*+ ɔbea a ɔde ne ho no ba no de, wɔnam bɔhyɛ so na ɛwoo no.+ 24 Eyinom nyinaa gyina hɔ ma biribi; mmea yi gyina hɔ ma apam abien, baako fi Sinai Bepɔw+ so, na saa apam no mma yɛ nkoa; ɛte sɛ Hagar. 25 Hagar gyina hɔ ma Sinai+ bepɔw a ɛwɔ Arabia, na ɛte sɛ Yerusalem a ɛwɔ hɔ nnɛ, efisɛ ɛne ne mma yɛ nkoa. 26 Nanso Yerusalem a ɛwɔ soro no de, ɛde ne ho, na ɛno ne yɛn maame. 27 Na wɔakyerɛw sɛ: “Obonin a wonwo, ma w’ani nnye; ɔbea a wonte awo yaw, fa anigye teɛm; efisɛ ɔbea a wɔapo no no mma dɔɔso sen nea ɔwɔ kunu no de.”+ 28 Anuanom, mo de, moyɛ bɔhyɛ mma te sɛ Isak.+ 29 Abofra a wɔwoo no sɛnea wɔwo abofra biara no,* sɛnea ofii ase teetee nea wɔnam honhom so woo no no,+ saa ara na ɛnnɛ nso ɛte.+ 30 Nanso, dɛn na Kyerɛwsɛm no ka? Ɛka sɛ: “Pam abaawa no ne ne ba no, efisɛ abaawa no ba no, ɔne ɔbea a ɔde ne ho no ba ntumi mmom nni ade.”+ 31 Enti anuanom, yɛnyɛ abaawa mma, na mmom yɛyɛ ɔbea a ɔde ne ho no mma.\n^ Anaa “ɔdehye.”\n^ Anaa “moantew me so ntasu.”\n^ Nt., “ɔhonam kwan so na wɔwoo no.”\n^ Nt., “ɔhonam kwan so no.”


Yesu Nyaa Onyankopɔn Som Ho Nnamyɛ | Yesu Asetena\nKENKAN WƆ Alur Amharic Arabic Armenian Aymara Azerbaijani Azerbaijani (Cyrillic) Bicol Bulgarian Cambodian Catalan Cebuano Chichewa Chitonga Chitumbuka Cibemba Croatian Dangme Danish Dutch Efik English Estonian Ewe Fijian Fon French Ga Georgian German Greek Guarani Gujarati Gun Haitian Creole Hebrew Hiligaynon Hungarian Igbo Iloko Indonesian Isoko Italian Japanese Jula Kazakh Kikaonde Kikongo Kikuyu Kiluba Kinyarwanda Kirghiz Kiribati Kirundi Kisonge Kongo Korean Lingala Luganda Luo Macedonian Macua Malagasy Malay Maltese Mauritian Creole Maya Moore Myanmar Nigerian Pidgin Norwegian Oromo Ossetian Otetela Pangasinan Papiamento (Curaçao) Persian Polish Portuguese Quechua (Cuzco) Romanian Russian Samoan Sango Sena Sepedi Serbian Serbian (Roman) Seychelles Creole Shona Silozi Sinhala Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tahitian Tajiki Tatar Thai Tigrinya Tshiluba Turkish Turkmen Tuvaluan Twi Tzotzil Ukrainian Umbundu Uruund Uzbek Vietnamese Wallisian Waray-Waray\nYESU TEE ASƆREFIE NO HO\nYesu fii Kana ayeforohyia no ase no, ɔde n’ani kyerɛɛ Kapernaum. Ná ne maame ne ne nuanom Yakobo, Yosef, Simon ne Yuda ka ne ho.\nAdɛn nti na Yesu kɔɔ Kapernaum? Ná Kapernaum kuro no da yie, na na ɛso sen Nasaret ne Kana. Afei nso, na Yesu asuafo foforo no bi te Kapernaum, na na ebi nso te bɛn hɔ, enti sɛ Yesu de ntetee ma wɔn wɔ hɔ a, ɛrenyɛ den koraa.\nYesu kɔɔ Kapernaum no, ɔyɛɛ anwonwade pii nso wɔ hɔ. Enti nnipa a wɔte kuro no mu ne wɔn a wɔtete bɛn hɔ no tee ne nka. Nanso na afe 30 Twam afahyɛ no bere aso, enti na ɛsɛ sɛ Yesu ne n’asuafo kɔ Yerusalem kɔdi afahyɛ no, efisɛ na wɔn nyinaa yɛ Yudafo a wɔmfa wɔn som nni agorɔ.\nWɔkɔduu Yerusalem no, wɔkɔɔ asɔrefie hɔ, na Yesu yɛɛ biribi a na ɔnyɛɛ bi da ma ɛyɛɛ n’asuafo no nwonwa.\nOnyankopɔn Mmara a ɔde maa Israelfo no kyerɛɛ sɛ wɔmfa mmoa mmɔ afɔre wɔ asɔrefie hɔ. Akwantufo a wɔba asɔrefie hɔ nso, na ɛsɛ sɛ wɔdidi. Enti Mmara no maa kwan sɛ wɔn a wɔretu kwan afi akyirikyiri akɔ Yerusalem no bɛtumi de sika aba abɛtɔ “nantwie, odwan, abirekyie,” ne nneɛma foforo a wɔbɛhia. (Deuteronomium 14:24-26) Ɛno maa adwadifoɔ a wɔwɔ Yerusalem no pii de nyɛmmoa ne nnomaa kɔɔ asɔrefie no adiwo kɔtɔnee. Ebinom tɔn no aboɔden de bɔɔ nkurɔfo apoo.\nYesu huu nea ɛrekɔ so, na ne bo fuu paa, enti ɔhwiee sikasesafo no sika gui, na ɔpamoo wɔn a wɔde nnwan ne anantwie aba hɔ no nyinaa fii hɔ. Afei Yesu kaa sɛ: “Momfa yeinom mfiri ha nkɔ! Monnyɛ m’Agya fie adwadie fie.”—Yohane 2:16.\nBere a Yesu asuafo no huu nea ɛrekɔ so no, wɔkaee Onyankopɔn Ba no ho nkɔmhyɛ bi. Nkɔmhyɛ no ka sɛ: “Wo fie ho nnamyɛ bɛmene me.” Yudafo no deɛ wɔbisaa sɛ: “Yeinom a woreyɛ yi, sɛnkyerɛnne bɛn na wowɔ de kyerɛ yɛn?” Yesu yii wɔn ano sɛ: “Monnwiri asɔrefie yi ngu, na mede nnansa bɛma so asi hɔ.”—Yohane 2:17-19; Dwom 69:9.\nNá Yudafo no adwene yɛ wɔn sɛ asɔrefie a ɛwɔ Yerusalem no ho asɛm na Yesu reka. Enti wɔbisaa no sɛ: “Asɔrefie a wɔde mfeɛ aduanan nsia sii no, wode nnansa bɛma so asi hɔ?” (Yohane 2:20) Nanso, asɔrefie a Yesu kaa ho asɛm no, na ɛgyina hɔ ma ne nipadua. Mfe mmiɛnsa akyi a Yesu wu maa Onyankopɔn nyanee no no, n’asuafo no kaee saa asɛm no.\nKana ayeforo no akyi no, ɛhe ne he na Yesu kɔe?\nAdɛn nti na nea Yesu huu wɔ asɔrefie hɔ no hyɛɛ no abufuo? Dɛn na ɔyɛe?\nBere a Yesu kaa sɛ “asɔrefie yi” no, dɛn na na ɔreka ho asɛm?\nElia Gyinaa Nokware Som Akyi


Amos 8 AKCB - Matteus 8 LB\nKɛntɛn A Aduaba A Abere Wɔ Mu\n1Afei nea Otumfo Awurade yi kyerɛɛ me ni: kɛntɛn a aduaba a abere wɔ mu. 2Obisae se, “Dɛn na wuhu, Amos?”\nMibuae se, “Kɛntɛn a wɔde nnuaba a abere ahyɛ no ma.”\nNa Awurade ka kyerɛɛ me se, “Me nkurɔfo Israelfo bere no aso; meremfa wɔn ho nkyɛ wɔn bio.”\n3Sɛnea Otumfo Awurade se ni, “Saa da no, hyiadan nnwonto bɛdan agyaadwotwa. Wɔbɛbɔ afunu bebree apete baabiara! Enti yɛ komm!”\n4Muntie saa asɛm yi, mo a mutiatia mmɔborɔfo so,\nna mopam ahiafo fi wɔn asase so,\n5na moka se,\n“Bere bɛn na ɔsram foforo betwa mu\nama yɛatɔn aduan,\nna Homeda bɛba awiei\nama yɛadi awi gua?”\nSɛ mobɛhyɛ susukoraa mu\nna moatoto ɔbo so\nna mode nsania a wɔamia mu asisi atɔfo,\n6na mode dwetɛ atɔ ahiafo\nna mmɔborɔfo nso moatɔn wɔn agye mpaboa,\nna moapra awi ase afra awi mu atɔn.\n7Awurade de Yakob ahohoahoa aka ntam se: “Me werɛ remfi biribiara a wɔayɛ da.\n8“Asase renwosow wɔ nea asi yi ho ana,\nna wɔn a wɔte mu nyinaa rentwa adwo ana?\nAsase no nyinaa bɛma ne ho so te sɛ Nil8.8 Yiri tɛnn te se Nil: Osu a ɛtɔ bere ano bere ano wɔ Etiopia no ma Asubɔnten Nil a ɛwɔ Misraim yiri bu fa so bɛyɛ anammɔn 25 ma ne subon no yɛ ma. Nsuyiri yi soa dɔte pa kogu asase no so.\nebubu afa so, na asan atwe bio\nte sɛ Misraim asubɔnten.”\n9Sɛnea Otumfo Awurade se ni,\n“Saa da no, mɛma owia atɔ owigyinae,\nna mama sum aduru asase so awia ketee.\n10Mɛdan mo nyamesom aponto ama ayɛ awerɛhowdi\nna mo nnwonto nyinaa adan osu.\nMɛma mo nyinaa afura atweaatam\nna mayi mo tinwi.\nMɛyɛ saa da no te sɛ ɔba koro ho awerɛhowdida\nna awiei no ayɛ sɛ da a ɛyɛ nwen.\n11“Nna no reba” sɛnea Otumfo Awurade se ni,\n“Mɛma ɔkɔm aba asase no so,\nɛnyɛ aduankɔm anaa osukɔm,\nna mmom, Awurade asɛm ho kɔm.\n12Nnipa bɛtɔ ntintan akyinkyin afi po so akɔ po so,\nna wɔakyinkyin afi atifi fam akɔ apuei fam,\nsɛ wɔrekɔhwehwɛ Awurade asɛm,\n13“Na saa da no\n“mmabaa ahoɔfɛfo ne mmarimaa ahoɔdenfo\nbɛtotɔ beraw esiane osukɔm nti.\n14Wɔn a wɔde Samaria aniwu abosom ka ntam,\nanaa wɔde Dan ne Beer-Seba abosom ka ntam no,\nwɔbɛhwehwe ase na wɔrensɔre bio.”\nAKCB : Amos 8


1 Chronicles 16 KJV - 1 Beresosɛm 16 AKCB\n1Na wɔde Onyankopɔn Apam Adaka no kosii ntamadan sononko bi a Dawid asiesie mu, na wɔbɔɔ ɔhyew afɔre ne asomdwoe afɔre wɔ Onyankopɔn anim. 2Dawid wiee no, ohyiraa nkurɔfo no wɔ Awurade din mu. 3Na ɔkyɛɛ Israelfo mmea ne mmarima nyinaa aduan. Obiara nyaa brodo mua, namkum ne bobe aba ɔfam.\n4Dawid yii saa Lewifo yi sɛ wonni nnipa no anim wɔ ɔsom mu, wɔ Awurade Apam Adaka no anim, na wɔmfa so nsrɛ ne nhyira, na wɔnna Awurade, Israel Nyankopɔn ase na wɔnkamfo no. 5Asaf a na ɔda kuw yi ano no bɔɔ kyɛnkyɛn no. Na nʼabediakyirifo yɛ Sakaria a ɔto so abien, afei Yeiel, Semiramot, Yehiel, Matitia, Eliab, Benaia, Obed-Edom ne Yahasiel. Wɔn na wɔbɔɔ mmɛnta ne asankuten. 6Na Asɔfo Benaia ne Yahasiel taa bɔ ntorobɛnto wɔ Onyankopɔn Apam Adaka no anim.\nDawid Aseda Dwom\n7Saa da no, Dawid de saa aseda dwom a ɔde ma Awurade yi maa Asaf ne ne mfɛfo Lewifo:\n8Da Awurade ase na da ne kɛseyɛ adi.\n9Monto dwom mma no, monto ayeyi dwom mma no;\n10Monhoahoa mo ho wɔ ne din kronkron mu;\n11Momma mo ani nna Awurade ne nʼahoɔden so;\n12Monkae anwonwade a wayɛ,\nne nsɛnkyerɛnne ne atɛn a obui.\n13Mo Israelmma, Onyankopɔn somfo,\n14Ɔyɛ Awurade, yɛn Nyankopɔn;\n15Ɔkae nʼapam daa nyinaa,\nasɛm a ɔhyɛ maa awo ntoantoaso apem no.\n16Eyi ne apam a ɔne Abraham yɛe\nne ntam a ɔka kyerɛɛ Isak.\n17Ɔhyɛɛ mu den maa Yakob sɛ mmara,\nde maa Israel sɛ apam a ɛbɛtena hɔ afebɔɔ;\n18“Mede Kanaan asase no bɛma wo\n19Ɔkaa eyi bere a na wɔnnɔɔso,\n20Wofii aman so kɔɔ aman so,\n21Nanso wamma obi anhyɛ wɔn so;\nwɔn nti, ɔkaa ahene anim se;\n22“Mommfa mo nsa nka wɔn a masra wɔn ngo,\n23Momma asase nyinaa nto dwom mma Awurade!\nDa biara, mompae mu nka asɛmpa no sɛ ogye nkwa.\n24Mommɔ nʼanuonyam nneyɛe ho dawuru wɔ amanaman mu.\nMonka anwonwade a ɔyɛ nkyerɛ obiara.\n25Awurade yɛ ɔkɛse! Na nkamfo fata no!\nƐsɛ sɛ wosuro no sen anyame nyinaa.\n26Aman so anyame nyinaa yɛ ahoni bi kwa,\nnanso Awurade na ɔbɔɔ ɔsoro!\n27Anuonyam ne tumi atwa ne ho ahyia,\nahoɔden ne ahoɔfɛ wɔ nʼatenae.\n28Momfa mma Awurade, Amanaman mmusuakuw,\nmomfa anuonyam ne tumi mma Awurade.\n29Momfa anuonyam a ɛfata mma Awurade!\nMomfa mo afɔrebɔde mmra mmɛsom no.\nMonsɔre Awurade wɔ ne hyerɛn kronkron nyinaa mu.\n30Momma asase nyinaa mpopo wɔ nʼanim.\nWɔatim wiase dennen a entumi nhinhim.\n31Momma ɔsoro ani nnye na asase nsɛpɛw ne ho!\nMomma aman nyinaa nte sɛ, Awurade yɛ ɔhene.\n32Momma ɛpo ne nea ɛwɔ mu nyinaa nteɛ mu nkamfo no.\nMomma mfuw ne wɔn nnɔbae mfa ahosɛpɛw mpue.\n33Momma kwae nnua nnyigyei\nnyɛ ayeyi Awurade anim!\nEfisɛ ɔrebebu asase atɛn.\n34Monna Awurade ase, efisɛ oye\n35Monteɛteɛ mu se, “Gye yɛn, Ao yɛn nkwagye Onyankopɔn!\nBoa yɛn ano, na gye yɛn fi amanaman nsam,\nna yɛatumi ada wo din kronkron ase,\nna yɛadi ahurusi akamfo wo.”\n36Ayeyi nka Awurade, Israel Nyankopɔn,\nNa nnipa no nyinaa gyee so se, “Amen!” Na wɔkamfoo Awurade.\nƆsom Wɔ Yerusalem Ne Gibeon\n37Dawid hyehyɛ maa Asaf ne ne mfɛfo Lewifo no sɛ wɔnsom daa wɔ Awurade Apam Adaka no anim, na wɔnyɛ nea ehia sɛ wɔyɛ no da biara. 38Saa kuw yi mu nnipa ne Obed-Edom (a ɔyɛ Yedutun babarima no), Hosa ne Lewifo aduosia awotwe a wɔyɛ apon ano hwɛfo.\n39Dawid de ɔsɔfo Sadok ne ne mfɛfo asɔfo tenaa Awurade Ahyiae Ntamadan a ɛwɔ bepɔw Gibeon no, sɛ wɔnsom wɔ Awurade anim wɔ hɔ. 40Anɔpa ne anwummere biara, wɔbɔ ɔhyew afɔre wɔ afɔremuka a wɔayi asi hɔ ama saa dwumadi no so. Na wodii biribiara a wɔakyerɛw sɛ Awurade mmara a ɔde ama Israel no so. 41Dawid san yii Heman, Yedutun ne afoforo bi a wɔbobɔɔ wɔn din, yiyii wɔn no sɛ wɔnna Awurade ase “Na nʼadɔe no tim hɔ daa.” 42Heman ne Yedutun bɔɔ wɔn ntorobɛnto, kyɛnkyɛn ne nnwontode ahorow de gyigyee ayeyi nnwom a wɔto maa Onyankopɔn no ho. Na woyii Yedutun mmabarima ma wɔyɛɛ apon ano hwɛfo.\n43Na nnipa no nyinaa san kɔɔ wɔn afi mu. Dawid nso san kɔɔ ne fi, kohyiraa ne fifo.\nAKCB : 1 Beresosɛm 16


1 Samuel 20 | Intanɛt So Bible| Wiase Foforɔ Nkyerɛaseɛ\nSamuel Nhoma a Edi Kan 20:1-42\nYonatan bataa Dawid ho denneennen (1-42)\n20 Ɛnna Dawid guan fii Naiot wɔ Rama, na ɔbaa Yonatan nkyɛn bɛkae sɛ: “Dɛn na mayɛ?+ Me mfomso ne dɛn, na bɔne bɛn koraa na mayɛ wo papa a enti ɔrehwehwɛ me akum me?”* 2 Na Yonatan nso ka kyerɛɛ no sɛ: “Ɛmpare wo!+ Worenwu. Hwɛ! Me papa renyɛ biribiara, sɛ́ ɛyɛ ketewa anaa kɛse a ɔrenka ho asɛm nkyerɛ me. Adɛn nti na me papa de asɛm yi besie me? Ɛremma saa da.” 3 Nanso Dawid kaa ntam sɛ: “Wo papa nim sɛ wopɛ m’asɛm,+ enti ɔbɛka sɛ, ‘Mommma Yonatan nnte ho asɛm, anyɛ saa a, ne bo befuw.’ Sɛ́ Yehowa te ase na wo nso wote ase yi,* me ne owu ntam kwan nware koraa!”*+ 4 Ɛnna Yonatan ka kyerɛɛ Dawid sɛ: “Nea wobɛka* biara, mɛyɛ ama wo.” 5 Dawid ka kyerɛɛ Yonatan sɛ: “Ɔkyena yɛ ɔsram foforo,+ na ɛsɛ sɛ me ne ɔhene tena ase didi, nanso gya me kwan na memfa me ho nkosie wuram nkosi da a ɛto so abiɛsa no anwummere. 6 Sɛ wo papa hu sɛ minni hɔ a, ka sɛ, ‘Dawid srɛɛ me kwan sɛ ɔretu mmirika akɔ ne kurom Betlehem,+ efisɛ bere aso sɛ abusua no nyinaa bɔ afɔre a wɔbɔ no afe biara no.’+ 7 Sɛ ɔka sɛ, ‘Ɛnyɛ hwee’ a, ɛnde na ɛyɛ asomdwoe ma w’akoa. Na sɛ ne bo fuw a, ɛnde hu sɛ ɔpɛ sɛ odi me bɔne. 8 Da ɔdɔ a enni huammɔ adi kyerɛ w’akoa,+ efisɛ wo ne w’akoa ayɛ Yehowa apam.+ Nanso sɛ mayɛ bɔne a,+ wo ara kum me. Adɛn nti na ɛsɛ sɛ wode me hyɛ wo papa nsa?” 9 Ɛnna Yonatan kae sɛ: “Ɛmpare me sɛ menya saa adwene no! Sɛ mihu sɛ me papa pɛ sɛ odi wo bɔne a, enti merenka nkyerɛ wo?”+ 10 Ɛnna Dawid ka kyerɛɛ Yonatan sɛ: “Sɛ wo papa ka asɛmmɔne bi kyerɛ wo a, hena na ɔbɛbɔ me amanneɛ?” 11 Yonatan ka kyerɛɛ Dawid sɛ: “Wo de, bra ma yɛnkɔ wuram.” Enti wɔn baanu kɔɔ wuram. 12 Ɛnna Yonatan ka kyerɛɛ Dawid sɛ: “Yehowa, Israel Nyankopɔn nyɛ ɔdansefo sɛ, ɔkyena anaa ɔkyena akyi saa bere yi, me ne me papa bɛkasa ahu n’adwene, na sɛ ɔwɔ Dawid ho adwempa a, mɛsoma aba wo nkyɛn abeyi wo asotiw. 13 Nanso mihu sɛ me papa pɛ sɛ odi wo bɔne na manyi wo asotiw, na mamma woankɔ asomdwoe mu a, Yehowa ntua Yonatan ka na ɔmfa bi nka ho. Yehowa nni w’akyi+ sɛnea odii me papa akyi no.+ 14 Mete ase yi, kɔ so da Yehowa dɔ a enni huammɔ adi kyerɛ me, na miwu mpo a, yɛ saa ara.+ 15 Sɛ Yehowa pra Dawid atamfo a wɔwɔ asaase so nyinaa fi hɔ mpo a, nyi wo dɔ a enni huammɔ no mfi me fi da.”+ 16 Enti Yonatan ne Dawid fi yɛɛ apam, na ɔkae sɛ: “Ma Yehowa ntua Dawid atamfo so ka.” 17 Enti Yonatan maa Dawid san kaa ntam de kyerɛɛ ne dɔ, efisɛ na ɔdɔ no sɛ n’ankasa ne ho.*+ 18 Afei Yonatan ka kyerɛɛ no sɛ: “Ɔkyena yɛ ɔsram foforo,+ w’agua bɛda hɔ, enti obiara behu sɛ wunni hɔ. 19 Ɛda a ɛto so abiɛsa no, ani bɛba wo ho, enti bra faako a nnaano* wode wo ho siei no, na twɛn wɔ ɔbo yi ho. 20 Na mɛtow agyan abiɛsa afa ɔbo no fã baako te sɛ nea mede rebɔ biribi. 21 Sɛ mesoma ɔsomfo no a, mɛka akyerɛ no sɛ, ‘Kɔhwehwɛ agyan no.’ Sɛ meka kyerɛ ɔsomfo no sɛ, ‘Hwɛ! Agyan no wɔ ɔfã noho nti sesaw bra’ a, ɛnde bra, efisɛ sɛ́ Yehowa te ase yi, ɛkyerɛ sɛ asomdwoe wɔ hɔ, na bɔne biara rento wo. 22 Nanso sɛ meka kyerɛ abofra no sɛ, ‘Hwɛ! Agyan no wɔ akyiri noho’ a, ɛnde kɔ, efisɛ Yehowa pɛ sɛ wokɔ. 23 Na ɛbɔ a me ne wo baanu nyinaa ahyɛ yi,+ ma Yehowa nyɛ ɔdansefo wɔ me ne wo ntam nkosi daa.”+ 24 Enti Dawid kohintaw wuram hɔ. Bere a ɔsram foforo dui no, ɔhene tenaa n’agua so sɛ ɔrebedidi.+ 25 Ɔhene tenaa n’agua so wɔ ɔdan no ho sɛnea ɔyɛ daa no. Yonatan ne no dii nhwɛanim, na Abner+ nso tenaa Saul nkyɛn. Dawid de, na n’agua no da hɔ. 26 Saul anka hwee saa da no; mmom ɔkae wɔ ne tirim sɛ: ‘Gyama biribi nti ne ho ntew.+ Ampa, ɛbɛyɛ sɛ ne ho ntew.’ 27 Na da a ɛto so abien a ɛyɛ da a edi ɔsram foforo akyi no nso, ná Dawid agua no da hɔ. Enti Saul bisaa ne ba Yonatan sɛ: “Adɛn nti na nnɛra ne nnɛ nyinaa Yese+ ba no ammedidi?” 28 Ɛnna Yonatan buaa Saul sɛ: “Dawid srɛɛ kwan wɔ me hɔ sɛ ɔrekɔ Betlehem.+ 29 Ɔka kyerɛɛ me sɛ, ‘Mesrɛ wo, gya me kwan, efisɛ yɛrekɔbɔ abusua afɔre wɔ kurow no mu, na me nua afrɛ me sɛ memmra. Enti sɛ manya w’anim dom a, mesrɛ wo, ma memmɔ hwii nkɔ nkɔhwɛ me nuanom no.’ Eyi nti na wamma ɔhene pon ho yi.” 30 Saul bo fuw Yonatan paa, na ɔka kyerɛɛ no sɛ: “Wo, ɔbea tuatewfo ba. Ɛyɛ wo sɛ minnim sɛ woakogyina Yese ba no afã de rehyɛ wo ne wo maame* aniwu anaa? 31 Bere a Yese ba no da so te ase wɔ asaase so yi, wo ne w’ahenni rentim da.+ Enti soma ma wɔnkɔfa no mmrɛ me, efisɛ ɔfata owu.”+ 32 Ɛnna Yonatan bisaa ne papa Saul sɛ: “Adɛn nti na ɛsɛ sɛ owu?+ Dɛn na wayɛ?” 33 Ɛnna Saul tow peaw sɛ ɔde rewɔ no,+ na ɛno maa Yonatan hui sɛ ne papa asi ne bo sɛ obekum Dawid.+ 34 Ɛhɔ ara na Yonatan de abufuw sɔre fii ɔpon no ho, na wannidi ɔsram foforo no da a ɛto so abien no, efisɛ Dawid asɛm no yɛɛ no yaw,+ na na ne papa agu n’anim ase. 35 Anɔpa no, Yonatan pue kɔɔ wuram sɛ ɔrekohyia Dawid sɛnea wɔhyehyɛe no, na na ɔsomfo kumaa bi ka ne ho.+ 36 Ɛnna ɔka kyerɛɛ ne somfo no sɛ: “Mesrɛ wo, tu mmirika kɔhwehwɛ agyan a merebɛtow no.” Na ɔsomfo no tuu mmirika, na Yonatan nso tow agyan no traa no. 37 Bere a ɔsomfo no koduu faako a Yonatan tow agyan no kogui no, Yonatan teɛɛm ka kyerɛɛ ɔsomfo no sɛ: “Ɛnyɛ w’anim noho na agyan no wɔ?” 38 Yonatan teɛɛm ka kyerɛɛ ɔsomfo no sɛ: “Ka wo ho! Ma wo ho nyɛ hare! Yɛ ntɛm sesaw bra!” Ɛnna Yonatan somfo no kɔsesaw agyan no, na ɔbaa ne wura nkyɛn. 39 Ɔsomfo no de, na onnim nea ɛrekɔ so; Yonatan ne Dawid nkutoo na na wɔte nea ɛrekɔ so no ase. 40 Ɛno akyi no, Yonatan de n’akode no maa ne somfo no, na ɔka kyerɛɛ no sɛ: “Kɔ, fa kɔ kurow no mu.” 41 Bere a ɔsomfo no kɔe no, Dawid sɔre fii nkyɛn hɔ baabi wɔ anaafo fam bae. Ɛnna ɔde n’anim butuw fam, na ɔbɔɔ ne mu ase mprɛnsa. Obiara few ne yɔnko ano, na obiara suu ne yɔnko; Dawid na osui kɛse. 42 Na Yonatan ka kyerɛɛ Dawid sɛ: “Fa asomdwoe kɔ, efisɛ yɛn baanu nyinaa aka ntam+ wɔ Yehowa din mu sɛ, ‘Yehowa nyɛ ɔdansefo wɔ me ne wo ne m’asefo* ne w’asefo* ntam nkosi daa.’”+ Ɛnna Dawid sɔre siim kɔɔ ne kwan, na Yonatan san kɔɔ kurow no mu.\n^ Anaa “ɔrehwehwɛ me kra.”\n^ Anaa “wo kra te ase yi.”\n^ Anaa “ɔnammɔn pɛ na ɛda me ne owu ntam.”\n^ Anaa “Nea wo kra bɛka.”\n^ Nt., “n’ankasa kra.”\n^ Nt., “adwuma da no.”\n^ Nt., “wo maame adagyaw.”\n^ Nt., “m’aba.”